**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**Օ Ր Ե Ն Ք Ը**

**ՍՈՑԻԱԼԱԿԱՆ ԱՋԱԿՑՈՒԹՅԱՆ ՄԱՍԻՆ**

**ԳԼՈՒԽ 1.**

***ԸՆԴՀԱՆՈՒՐ ԴՐՈՒՅԹՆԵՐ***

**Հոդված 1. Օրենքի կարգավորման առարկան և սոցիալական աջակցության մասին օրենսդրությունը**

1. Սույն օրենքով սահմանվում են սոցիալական աջակցությունը, սոցիալական աջակցության իրավունքը, նպատակը, հիմնական սկզբունքները, պետական կարգավորումը, ինտեգրված սոցիալական ծառայությունների համակարգը, համայնքային սոցիալական ծրագրերը, սոցիալական ծառայությունների տեսակները, դրանք տրամադրող սուբյեկտները, նրանց լիազորությունները և համագործակցությունը, սոցիալական աջակցություն տրամադրելու, դադարեցնելու, մերժելու հիմքերը, սոցիալական աջակցություն ստացողի իրավունքները և պարտականությունները, սոցիալական աշխատանքը, սոցիալական աշխատողների իրավունքները և պարտականությունները, սոցիալական աջակցության ֆինանսավորման աղբյուրները, վերահսկողությունը, մշտադիտարկումը և սոցիալական աջակցություն տրամադրելու հետ կապված այլ հարաբերություններ:
2. Սույն հոդվածի 1-ին մասում նշված հարաբերությունները կարգավորվում են Հայաստանի Հանրապետության միջազգային պայմանագրերով, սույն օրենքով և այլ իրավական ակտերով:

**Հոդված 2. Օրենքում օգտագործվող հիմնական հասկացությունները**

1. Սույն օրենքում օգտագործվում են հետևյալ հիմնական հասկացությունները.

1. **անհատական կամ ընտանեկան սոցիալական ծրագիր (այսուհետ` անհատական ծրագիր)`** սոցիալական դեպքի վարման շրջանակներում կազմված ծրագիր, որում ներկայացված են այն հիմնախնդիրները, որոնք խոչընդոտում են անձի կամ ընտանիքի բնականոն կենսագործունեությանը, դրանց լուծման համար անհրաժեշտ գործողությունները և իրականացման ժամկետները, սոցիալական ծառայությունների տրամադրման համար ներգրավված կազմակերպությունների և ֆիզիկական անձանց վերաբերյալ տվյալները, նրանցից յուրաքանչյուրի՝ իրականացվելիք գործողությունները, ակնկալվող արդյունքները, ինչպես նաև սոցիալական դեպքի շարունակական հսկողության ժամանակացույցը.
2. **անօթևան`** ժամանակավոր կացարանում կամ բնակության համար չնախատեսված օբյեկտներում բնակվող, սեփականության կամ անհատույց օգտագործման իրավունքով բնակելի տարածություն չունեցող, կացարանով ապահովելու համար դիմելու ու այն տրամադրելու պահից հաշված վերջին 5 տարիների ընթացքում սեփականության իրավունքով իրեն պատկանող բնակելի տարածությունը չօտարած անձ կամ ընտանիք կամ իրենից անկախ հանգամանքներում որոշակի բնակության վայր չունեցող անձ, ով իր կացարանի խնդիրն ինքնուրույն լուծելու հնարավորություն չունի.
3. **աջակցող ցանց`** սոցիալական դեպքի վարման շրջանակներում ռեսուրսների արդյունավետ ներգրավման և օգտագործման նպատակով՝ անհատական սոցիալական ծրագրերի մշակմանը և դրա իրականացմանն ուղղված պետական կառավարման և տեղական ինքնակառավարման մարմինների, իրավաբանական անձանց ներկայացուցիչների և ֆիզիկական անձանց համատեղ գործունեության ցանց.
4. **աջակցության քարտ՝** քարտ, որի միջոցով անձին կամ ընտանիքին մատուցվում է սույն օրենքով սահմանված սոցիալական ծառայություն՝ հատկացված գումարի շրջանակներում.
5. **բռնություն՝** այլ անձի նկատմամբ նրա կամքին հակառակ կամ կամքն անտեսելով դիտավորյալ ֆիզիկական կամ սեռական կամ հոգեբանական կամ տնտեսական ներգործություն գործադրելը կամ այդ եղանակով նրան ֆիզիկական կամ սեռական կամ հոգեբանական կամ տնտեսական վնաս պատճառելը, ինչպես նաև անտեսումը, որն արտահայտվում է տվյալ անձի սոցիալական կարիքների անտեսմամբ, անհրաժեշտ խնամքի ու հոգածության բացակայությամբ կամ դրանց սպառնալիքը.
6. **ընտանիք`** միևնույն բնակության վայրում փաստացի բնակվող անձանց, ներառյալ՝ ամուսնական, ազգակցական կամ խնամիական կապերի վրա հիմնված փոքր սոցիալական խումբ, որի անդամները վարում են ընդհանուր տնտեսություն և կենցաղ, ունեն ընդհանուր բյուջե, իրենց ծախսերը հոգում են համատեղ, կապված են փոխօգնության ու իրավական փոխադարձ պատասխանատվության հարաբերություններով, ինչպես նաև միայնակ ապրող անձ.
7. **ընտանիքի սոցիալական գնահատում`** ընտանիքի կամ նրա առանձին անդամների տնտեսական, հոգեբանական, կրթական, առողջական, աշխատանքային, իրավական և սոցիալական այլ հարաբերություններում առկա հիմնախնդիրների, սոցիալական շփումներով պայմանավորված ռեսուրսների, գույքային և ոչ գույքային միջոցների բազմակողմանի հետազոտման գործընթաց, որն ուղղված է հայտնաբերելու, գնահատելու ընտանիքի կյանքում ստեղված իրավիճակը, ընտանիքի հիմնախնդիրները, դրանց միջև առկա պատճառահետևանքային կապերը, ինչպես նաև առկա, հնարավոր և անհրաժեշտ ռեսուրսները և ընտանիքի ունեցած կարողությունները.
8. **ընտանիքում բռնություն`** «Ընտանիքում բռնության կանխարգելման, ընտանիքում բռնության ենթարկված անձանց պաշտպանության և ընտանիքում համերաշխության վերականգնման մասին» օրենքի 3-րդ հոդվածով նախատեսված ընտանիքում բռնության տեսակները.
9. **կյանքի դժվարին իրավիճակ`** անձի կամ ընտանիքի բնականոն կենսագործունեությանը խոչընդոտող օբյեկտիվ իրավիճակ, որն անձը կամ ընտանիքն ինքնուրույն հաղթահարել չեն կարող կամ հաղթահարում են մասնակի և որը կարող է պայմանավորված լինել՝

ա. հաշմանդամության կամ հիվանդության կամ ինքնասպասարկման ունակությունների կորստով կամ սեփական վարքը հսկելու կարողության  կամ տեղաշարժվելու կարողության կամ ուսումնառության կարողության  կամ աշխատանքային գործունեությամբ զբաղվելու կարողության հետ կապված խնդիրներով, կամ

բ. անօգնականության կամ միայնակության կամ սոցիալական մեկուսացման կամ վնասակար սովորույթների կամ անձի գործառնումը ճնշող հոգեվիճակների պատճառով առօրյա կյանքի կազմակերպման դժվարություններով, կամ

գ. փաստացի առանց ծնողական խնամքի մնալու հանգամանքով, կամ

դ. աղքատության կամ բնակելի նվազագույն պայմաններ չունենալու պատճառով, կամ

ե. գործազրկությամբ, կամ

զ. բռնության կամ ընտանիքում բռնության կամ մարդկանց թրաֆիքինգի կամ շահագործման ենթարկվելու կամ հանցագործությունից տուժելու հանգամանքով, կամ

է. անձի կամ ընտանիքի հարկադիր վերադարձով, տեղահանմամբ, ապաստան հայցելով կամ նրան փախստական ճանաչելով, կամ

ը. պրոբացիայի շահառու հանդիսանալու կամ ազատազրկման վայրերում գտնվելու կամ այդ վայրերից վերադառնալու փաստով, կամ

 թ. հրատապ արձագանք պահանջող իրավիճակով, կամ

ժ. Կառավարության որոշմամբ սահմանված այլ հանգամանքների կամ դրանց տարբեր համակցման հանգամանքով.

1. **համայնքային սոցիալական ծրագիր՝** մեկ կամ մի քանիհամայնքների կամ մեկ կամ մի քանի բնակավայրերի տարածքային առանձնահատկությունների և առկա հիմնախնդիրների հաշվառմամբ` կարճաժամկետ և միջնաժամկետ կտրվածքով` համայնքի սոցիալական զարգացմանն ուղղված ծրագիր, որում հաշվի են առնվում բնակչության գնահատված սոցիալական կարիքներն ու համայնքի ռեսուրսները և ներառում է նաև այդ կարիքների բավարարմանն ուղղված միջոցառումների ու հաջորդական քայլերի ամբողջությունը.
2. **համագործակցության ցանց՝** սոցիալական աջակցության ծրագրերի, սոցիալական ծառայությունների տրամադրման արդյունավետության բարձրացմանը և հասցեականության մեծացմանը, դրանց ընդլայնմանը և նորերի ներդրմանն օժանդակելուն ուղղված պետական կառավարման և տեղական ինքնակառավարման մարմինների, իրավաբանական և ֆիզիկական անձանց համատեղ գործունեության ցանց.
3. **հիմնական պահանջմունքներ`** անձի կամ ընտանիքի կենսագործունեության համար անհրաժեշտ նվազագույն պայմանների (սնունդ, հագուստ, կոշիկ, հիգիենայի պարագաներ, կացարան, բժշկական օգնություն և սպասարկում, միջնակարգ կրթություն, բնակարանային կոմունալ ծառայություններ) ամբողջություն.
4. **հրատապ արձագանք պահանջող իրավիճակ՝** ռազմական կամ արտակարգ դրությամբ կամ արտակարգ իրավիճակով կամ անձի կյանքին կամ առողջությանը վտանգ սպառնացող կամ Կառավարության որոշմամբ սահմանված այլ հանգամանքներով պայմանավորված իրավիճակ.
5. **պետական վկայագիր՝** որոշակի վավերապայմաններով և ձևով անվանական ֆինանսական փաստաթուղթ, որը պետության կողմից սոցիալական ծառայություն մատուցած կազմակերպությանը կամ ֆիզիկական անձին ֆինանսական փոխհատուցման, ինչպես նաև վկայագիրը ստացած անձին որոշակի գույք ձեռքբերելու համար անհատույց պետական ֆինանսական աջակցություն տրամադրելու հիմք է.
6. **սոցիալական աշխատանք՝** սոցիալական արդարության, անձի իրավունքների պաշտպանության, անձի նկատմամբ հարգանքի և սույն օրենքով սահմանված այլ սկզբունքների հիման վրա անձի կամ ընտանիքի կամ համայնքի սոցիալական կարիքների բավարարման նպատակով իրականացվող մասնագիտական գործունեություն, որն ուղղված է կյանքի դժվարին իրավիճակի հաղթահարմանը, կանխարգելմանը, սոցիալական կենսագործունեության բարելավմանը կամ հասարակությունում սոցիալական համերաշխության պահպանմանը սույն օրենքով, այլ օրենքներով և իրավական ակտերով սահմանված դեպքերում և կարգով.
7. **սոցիալական աշխատանքի սուպերվիզիա՝** համագործակցային գործընթաց, որի ընթացքում սոցիալական աշխատանքի սուպերվիզորը վարչական, կրթական և աջակցային մեթոդների կիրառմամբ նպաստում է սոցիալական աշխատողի մասնագիտական աճին և նրա կողմից մատուցվող սոցիալական ծառայությունների արդյունավետության ու որակի բարձրացմանը.
8. **սոցիալապես անապահով ընտանիք`** ընտանիք, որը սոցիալական գնահատման արդյունքում ճանաչվել է հիմնական պահանջմունքների բավարարման համար նվազագույն պայմաններ չունեցող ընտանիք: Այդ պայմանները սահմանվում են Կառավարության որոշմամբ.
9. **սոցիալական աջակցություն՝** կյանքի դժվարին իրավիճակը կանխարգելելու կամ հաղթահարելու նպատակով՝ կյանքի դժվարին իրավիճակում հայտնված անձի կամ ընտանիքի ինքնօգնության, ինքնորոշման ու ծագած հիմնախնդիրներն ինքնուրույն լուծելու կարողությունները զարգացնելու միջոցով անձին կամ ընտանիքին՝ գնահատված սոցիալական կարիքների կամ խոցելիության հիման վրա տրամադրվող մեկ կամ մի քանի սոցիալական ծառայությունների ամբողջություն.
10. **սոցիալական աջակցության ծրագիր**՝ սույն օրենքի նպատակներին և սկզբունքներին համապատասխան, կյանքի դժվարին իրավիճակը հաղթահարելուն կամ դրա վատթարացումը կանխելուն կամ նման իրավիճակում հայտնվելը կանխարգելելուն ուղղված քաղաքականության իրագործման միջոցառումների նկարագրություն, որը հաստատում է տվյալ ծրագիրն իրականցնող մարմինը կամ կազմակերպությունը.
11. **սոցիալական բնակարանային ֆոնդ`** պետական, համայնքային բյուջեների կամ օրենքով չարգելված այլ միջոցներով իրականացվող ծրագրերի շրջանակներում ձևավորվող բնակարանային ֆոնդի ամբողջություն.
12. **սոցիալական դեպքի վարում՝** տարբեր սոցիալական կարիքներ ունեցող անձի կամ ընտանիքի հետ սոցիալական աշխատանքի մեթոդ, որը հիմնված է սոցիալական կարիքների գնահատման վրա և ենթադրում է սոցիալական աշխատողի կողմից անձի կամ ընտանիքի սոցիալական աջակցություն տրամադրելու համակարգում և մշտադիտարկում՝ անհատական ծրագրի համաձայն՝ ստեղծելով արդյունավետ համագործակցություն համագործակցության կամ աջակցող ցանցի բոլոր մասնակիցների միջև.
13. **սոցիալական ծառայություններ՝** օրենսդրությանը համապատասխան իրականացվող գործողություններ կամ միջոցառումներ, որոնք ուղղված են անձի սոցիալական կարիքների բավարարմանը կամ բնականոն կենսագործունեության ապահովմանը կամ կյանքի դժվարին իրավիճակում հայտնվելու հանգամանքների առաջացման կանխարգելմանը կամ կյանքի դժվարին իրավիճակում հայտնված անձին այդ վիճակից դուրս բերելուն.
14. **սոցիալական կարիք`** կյանքի դժվարին իրավիճակում հայտնված կամ այդ իրավիճակում հայտնվելու ռիսկ ունեցող անձի` իր տնտեսական, բնակարանային, հոգեբանական, կրթական, բժշկական, աշխատանքային, իրավական, խնամքի հետ կապված հիմնախնդիրների լուծման, պահանջմունքների բավարարման համար անհրաժեշտ ռեսուրսների, կարողությունների բացակայություն կամ ապագայում դրանց առաջացման հիմքերի առկայության հավանականություն.
15. **սոցիալական հմտություն՝** շփման կանոններին տիրապետելու, արդյունավետորեն կիրառելու հնարավորություն, որոնք անձն օգտագործում է առօրյա կյանքում այլ անձանց և կազմակերպությունների հետ հաղորդակցվելու և հարաբերություններ կառուցելու համար.
16. **սոցիալական պաշտպանություն՝** քաղաքականությունների և ծրագրերի համախումբ, որի նպատակն է կանխարգելել և պաշտպանել բոլոր մարդկանց՝ նրանց ողջ կյանքի ընթացքում, աղքատությունից, գործազրկությունից, անապահովությունից և սոցիալական մեկուսացվածությունից՝ հատուկ ուշադրություն դարձնելով խոցելի խմբերին.
17. **տարեց`** 65 տարին լրացած անձ:

**Հոդված 3. Սոցիալական աջակցության իրավունքը**

1. Սոցիալական աջակցության իրավունք ունի Հայաստանի Հանրապետությունում բնակվող կյանքի դժվարին իրավիճակում հայտնված կամ հայտնվելու ռիսկ ունեցող Հայաստանի Հանրապետության քաղաքացին, Հայաստանի Հանրապետությունում բնակության իրավունք (կացության կարգավիճակ) ունեցող օտարերկրյա քաղաքացին և քաղաքացիություն չունեցող անձը, Հայաստանի Հանրապետությունում փախստականի կարգավիճակ ունեցող անձը, ապաստան հայցողը՝ օրենքով սահմանված հիմքերի առկայության դեպքում։
2. Ապաստան հայցողին և փախստականին սոցիալական աջակցությունը տրամադրվում է հաշվի առնելով «Փախստականների և ապաստանի մասին» օրենքով նախատեսված կարգավորումները:

**Հոդված 4. Սոցիալական աջակցության նպատակները**

1. Սոցիալական աջակցության հիմնական նպատակներն են՝

1) նպաստել կյանքի դժվարին իրավիճակում հայտնված անձի կամ ընտանիքի սոցիալական կարիքների բավարարմանը.

2) զարգացնել կյանքի դժվարին իրավիճակում հայտնված անձի կամ ընտանիքի ինքնօգնության, ինքնորոշման ու ծագած հիմնախնդիրներն ինքնուրույն լուծելու հմտությունները.

3) ստեղծել պայմաններ կյանքի դժվարին իրավիճակում հայտնված անձի կամ ընտանիքի սոցիալական ներառման համար, օժանդակել նրա սոցիալական հիմնախնդիրների լուծմանը և կենսամակարդակի բարձրացմանը.

4) ապահովել կյանքի դժվարին իրավիճակում հայտնված անձի հիմնարարիրավունքների և ազատությունների իրացումը.

5) կանխարգելել կյանքի դժվարին իրավիճակի առաջացումը, ինչպես նաև կյանքի դժվարին իրավիճակում հայտնված անձի սոցիալական մեկուսացումը:

**Հոդված 5. Սոցիալական աջակցության հիմնական սկզբունքները**

1. Սոցիալական աջակցության հիմնական սկզբունքներն են`

1. անձի հիմնարար իրավունքների ու ազատությունների պաշտպանությունը, անձի պատիվն ու արժանապատվությունը հարգելը.
2. երեխայի լավագույն շահի առաջնահերթությունը՝ սոցիալական աջակցություն տրամադրելու ժամանակ երեխայի իրավունքների ու շահերի, դրանց պաշտպանության առաջնային և գերակա լինելը.
3. օրինականությունը՝ սոցիալական աջակցություն տրամադրելն օրենսդրությանը համապատասխան.
4. հասցեականությունը` սոցիալական աջակցություն տրամադրելը դրա կարիքն ունեցող անձին կամ ընտանիքին.
5. փոխգործակցությունը` սոցիալական աջակցություն տրամադրելն աջակցող ցանցի մասնակիցների կամ այլ կազմակերպությունների համագործակցության և համատեղ գործունեության հիման վրա.
6. համարժեքությունը և շարունակականության ապահովումը` սոցիալական կարիքներին և սահմանված նպատակներին համապատասխան սոցիալական աջակցություն տրամադրելը և դրա, ըստ անհրաժեշտության, շարունակականության ապահովումը.
7. հասանելիությունը` սոցիալական ծառայությունների վերաբերյալ տեղեկատվությունը հասկանալու, օգտագործելու և սոցիալական ծառայությունից օգտվելու հնարավորությունը.
8. ներառականությունը՝ յուրաքանչյուր անձի արդյունավետ սոցիալական կենսագործունեության հավասար հնարավորությունների ապահովումը կրթության, զբաղվածության, առողջապահության, համայնքային մասնակցության և այլ ոլորտներում՝ խտրական վերաբերմունքի, ֆիզիկական և ինստիտուցիոնալ խոչընդոտների վերացման միջոցով.
9. սոցիալական խնամառության բացառումը` անձի ակտիվության և ինքնօգնության ունակությունների զարգացումը սոցիալական աջակցությունից շարունակական կախվածությունը բացառելու համար.
10. նախաձեռնողականությունը` կյանքի դժվարին իրավիճակում հայտնվելուն նպաստող գործոնների վերհանման, այդ գործոնների կանխմանն ու հակազդմանն, ինչպես նաև այդ իրավիճակում հայտնված կամ նման ռիսկի ներքո գտնվող անձի կամ ընտանիքի հայտնաբերմմանն ուղղված միջոցառումների իրականացման շարունակական գործունեության նախաձեռնումը.
11. թափանցիկությունը` սոցիալական աջակցության վերաբերյալ տեղեկատվության հասանելիության ապահովումը հասարակության համար.
12. խտրականության բացառումը` սոցիալական աջակցություն տրամադրելիս հավասար հնարավորությունների ապահովումը և սոցիալական աջակցություն տրամադրելիս կախված սեռից, ռասայից, մաշկի գույնից, էթնիկ կամ սոցիալական ծագումից, գենետիկական հատկանիշներից, լեզվից, կրոնից, աշխարհայացքից, քաղաքական կամ այլ հայացքներից, ազգային փոքրամասնությանը պատկանելությունից, գույքային վիճակից, ծնունդից, հաշմանդամությունից, տարիքից կամ անձնական կամ սոցիալական բնույթի այլ հանգամանքներից խտրականության բացառումը.
13. մասնակցայնությունը` իր սոցիալական խնդիրների լուծմանը և որոշումների կայացմանն անձին մասնակից դարձնելը.
14. անձնական և ընտանեկան կյանքի գաղտնիությունը` սոցիալական աջակցություն տրամադրելիս հայտնի դարձած անձնական և ընտանեկան կյանքին վերաբերող տվյալները չհրապարակելը, բացառությամբ օրենքով սահմանված դեպքերի.
15. կամայականության արգելքը՝ սոցիալական աջակցություն տրամադրելիս միատեսակ փաստական հանգամանքների նկատմամբ անհավասար մոտեցում ցուցաբերելու անթույլատրելիությունը, եթե առկա չէ դրանց տարբերակման որևէ հիմք.
16. անհատական մոտեցումը՝ սոցիալական աջակցություն ստացող անձի անհատական ոչ նյութական ռեսուրսների և սոցիալական հմտությունների գնահատմամբ՝ նրա սոցիալական կարիքների բավարարմանն ուղղված անհրաժեշտ միջամտությունների ընտրություն:

**ԳԼՈՒԽ 2**

**ՍՈՑԻԱԼԱԿԱՆ ԱՋԱԿՑՈՒԹՅԱՆ ՊԵՏԱԿԱՆ ԿԱՐԳԱՎՈՐՈՒՄԸ**

**Հոդված 6. Սոցիալական աջակցության ոլորտում Կառավարության լիազորությունները**

1. Սոցիալական աջակցության ոլորտում Կառավարությունը`

1. սահմանում է սոցիալական աջակցության քաղաքականության հիմնական ուղղությունները.
2. իրականացնում է սոցիալական աջակցության միասնական պետական քաղաքականությունը.
3. ձևավորում է պետական սոցիալական բնակարանային ֆոնդը.
4. ըստ սոցիալական աջակցության ուղղությունների սահմանում է անհրաժեշտ պետական ֆինանսական միջոցները.
5. հաստատում է սույն օրենքի 21-րդ հոդվածով նախատեսված սոցիալական ծառայությունների տրամադրման կարգերը, պայմանները, ժամկետները, չափորոշիչները, կյանքի դժվարին իրավիճակում հայտնված առանձին սոցիալական խմբերին դրանց տրամադրման առանձնահատկությունները.
6. ըստ անհրաժեշտության, սահմանում է սոցիալական ծառայությունների այլ տեսակներ, դրանց տրամադրման կարգերը, պայմանները, ժամկետները, չափորոշիչները.
7. սահմանում է սոցիալական աջակցության ծրագրեր՝ Հայաստանի Հանրապետությունում ռազմական կամ արտակարգ դրություն հայտարարելու համար հիմք հանդիսացող հանգամանքի, ինչպես նաև արտակարգ իրավիճակի արդյունքում ծագած հետևանքները վերացնելու կամ մեղմացնելու նպատակով։

**Հոդված 7. Սոցիալական աջակցության ոլորտում Հայաստանի Հանրապետության պետական կառավարման համակարգի՝ օրենքով սահմանված լիազոր մարմնի լիազորությունները**

1. Սոցիալական աջակցության ոլորտում Հայաստանի Հանրապետության պետական կառավարման համակարգի՝ օրենքով սահմանված լիազոր մարմինը (այսուհետ` լիազոր պետական մարմին)`

1. մշակում և իրականացնում է սոցիալական աջակցության ոլորտում պետական քաղաքականությունը.
2. ներկայացնում է առաջարկություններ` սոցիալական աջակցության զարգացման ուղղությունների և դրանց համար անհրաժեշտ ֆինանսական միջոցների մասին.
3. ըստ մարզերի կամ համայնքների քննարկում է առանձին սոցիալական խմբերի ընդհանրական սոցիալական կարիքները և իրականացնում կյանքի դժվարին իրավիճակում հայտնվելու կանխարգելմանը և կյանքի դժվարին իրավիճակում հայտնվելու պատճառների վերացմանն ուղղված սոցիալական աջակցության ծրագրերի, միջոցառումների ընթացիկ և վերջնական թիրախավորում` ըստ սոցիալական աջակցության ծրագրերի, միջոցառումների, մարզերի կամ առանձին տարածաշրջանների ու սոցիալական խմբերի, և համապատասխան ծրագրերն առաջարկում ընդգրկել հաջորդ տարվա պետական բյուջեում.
4. իրականացնում է միասնական սոցիալական ծառայության կառավարումը.
5. տիրապետում և օգտագործում է պետական սոցիալական բնակարանային ֆոնդը.
6. հաստատում է՝

ա. սոցիալական աշխատողների, սոցիալական սատարողների և սոցիալական պատրոնի պաշտոնների օրինակելի անձնագրերը և բնութագրերը, սահմանում է տվյալ պաշտոնները զբաղեցնողի մասնագիտական գործունեությունից բխող իրավունքները, պարտականությունները, կարողություններին և հմտություններին ներկայացվող պահանջները.

բ. «Սոցիալական աշխատանք» մասնագիտության հատուկ դասընթացների ծրագրերը, դրանց կազմակերպման կարգը, նշված դասընթացի արդյունքում տրվող վկայականի օրինակելի ձևերը, դրա գործողության ժամկետը.

գ. սոցիալական աշխատողների և սոցիալական սատարողների որակավորման հավաստագրման կազմակերպման կարգը, պայմանները, հավաստագրի օրինակելի ձևը, դրա գործողության ժամկետը.

1. մասնակցում է «Սոցիալական աշխատանք» մասնագիտության պետական կրթական չափորոշիչի ձևավորմանը.
2. Կառավարության սահմանած կարգով կազմակերպում է սոցիալական ծառայություններ տրամադրելու գործընթացում կիրառվող տեղեկատվական համակարգերի ուսուցման դասընթացներ և տրամադրում է այդ ծրագրերով աշխատելու կարողությունները հաստատող հավաստագրեր.
3. Կառավարության որոշմամբ սահմանված կարգով հավաստագրում է սոցիալական ծառայություններ տրամադրող կազմակերպությունների և ֆիզիկական անձանց գործունեությունը.
4. սահմանում է տնային (գտնվելու վայրի) այցելություն կատարելու, ընտանիքի սոցիալական գնահատման, սոցիալական դեպքի վարման, սոցիալական աջակցության տրամադրման գործընթացները պարզաբանող, համայնքային սոցիալական ծրագրերի մշակման մեթոդական ցուցումները, սոցիալական համագործակցության համաձայնագրի օրինակելի ձևը և դրա ընդունման ընթացակարգը.
5. տեղական ինքնակառավարման մարմիններում, միասնական սոցիալական ծառայությունում, սոցիալական աջակցության ոլորտի սոցիալական ծառայություններ (ներառյալ՝ վճարովի) տրամադրող կազմակերպություններում՝ անկախ կազմակերպա-իրավական ձևից և ֆիզիկական անձանց մոտ, իրականացնում է սոցիալական աջակցության ոլորտին վերաբերող օրենսդրությամբ սահմանված չափորոշիչների նկատմամբ պետական վերահսկողություն.
6. ուսումնասիրում է միասնական սոցիալական ծառայության կամ սոցիալական ծառայություններ տրամադրող կազմակերպությունների կամ ֆիզիկական անձանց կողմից տրամադրվող սոցիալական ծառայությունների հետ կապված բողոքները, խախտումներ հայտնաբերելու դեպքում ձեռնարկում է օրենսդրությամբ սահմանված միջոցառումներ դրանք վերացնելու ուղղությամբ.
7. ստեղծում և տիրապետում է սոցիալական պաշտպանության միասնական տեղեատվական համակարգը.
8. սահմանում է ոչ դրամական սոցիալական ծառայությունների առանձին տեսակների մատուցման նվազագույն չափորոշիչները և վերահսկման մեխանիզմները.
9. Կառավարության սահմանած դեպքերում և կարգով սոցիալական ծառայություններ տրամադրող պետական կամ տեղական ինքնակառավարման մարմիններին կամ սոցիալական ծառայություններ տրամադրող կազմակերպություններին կամ ֆիզիկական անձանց փոխանցում կամ նրանցից ստանում է սոցիալական ծառայություն ստացող անձանց անձնական, ընտանիքների նույնականացման կամ սոցիալական ծառայության տրամադրման համար անհրաժեշտ այլ տվյալները.
10. Կառավարության սահմանած կարգով կազմակերպում է հրատապ արձագանք պահանջող իրավիճակ հայտարարելու համար հիմք հանդիսացող հանգամանքի հետևանքով տուժած և այլ անձանց սոցիալական աջակցություն տրամադրելը, այդ նպատակով համագործակցում է պետական այլ մարմինների, տեղական ինքնակառավարման մարմինների, կազմակերպությունների և ֆիզիկական անձանց հետ.
11. օրենսդրությամբ սահմանված կարգով, ներառյալ՝ հրատապ արձագանք պահանջող իրավիճակ հայտարարելու համար հիմք հանդիսացող հանգամանքով պայմանավորված, սահմանում է սոցիալական ծառայությունների մատուցման և կազմակերպման ընթացակարգեր, կազմակերպում համապատասխան սոցիալական ծառայությունների մատուցումը կազմակերպությունների կամ ֆիզիկական անձանց միջոցով.
12. կնքում է պայմանագրեր (հուշագրեր) կազմակերպությունների հետ՝ սոցիալական աջակցության ծրագրերի կազմակերպման և իրականացման նպատակով․
13. իրականացնում է օրենսդրությամբ սահմանված այլ լիազորություններ:

**Հոդված 8. Միասնական սոցիալական ծառայության լիազորությունները**

* 1. Միասնական սոցիալական ծառայությունը՝
1. օրենսդրությամբ սահմանված կարգով և դեպքերում իրականացնում է դիմումների ընդունումը և հաշվառումը, խորհրդատվության տրամադրումը, կյանքի դժվարին իրավիճակում հայտնված անձանց կամ ընտանիքների սոցիալական աջակցության պետական ծրագրերը, սոցիալական ծառայությունների տրամադրումը.
2. իր լիազորությունների իրականացման ընթացքում հայտնաբերում է սոցիալական աջակցության կարիք ունեցող անձին կամ ընտանիքին և ընթացք է տալիս օրենսդրությամբ սահմանված կարգով.
3. որոշում է կայացնում դիմողին՝ սույն օրենքով սահմանված կարգով և դեպքերում սոցիալական աջակցություն կամ սոցիալական ծառայություններ տրամադրելու կամ մերժելու մասին.
4. իրականացնում է ընտանիքի անապահովության գնահատում.
5. իրականացնում է կյանքի դժվարին իրավիճակում հայտնված ընտանիքի սոցիալական գնահատումը, սոցիալական դեպքի վարման շրջանակներում կազմում և իրականացնում է անհատական ծրագիր, ապահովում դրա շարունակական հսկողությունը՝ տրամադրելով սոցիալական աջակցություն, ուղղորդելով սոցիալական աջակցության տրամադրմանը կամ կազմակերպում է դրա տրամադրումը.
6. իրականացնում է սույն օրենքով սահմանված կարգով կացարանով ապահովելու (այդ թվում՝ ժամանակավոր) պետական ծրագրերը.
7. աջակցում է կյանքի դժվարին իրավիճակում հայտնված անձի բժշկական օգնություն և սպասարկում ստանալու իրավունքների իրականացմանը, երեխաների կրթության կազմակերպման և խնամքի հարցերի լուծմանը.
8. սոցիալական աջակցության տրամադրման համար անհրաժեշտ տվյալները ստանում է առցանց կամ անհրաժեշտ փաստաթղթերով, ինչպես նաև տնային (գտնվելու վայր) այցելության միջոցով և դրանք կիրառում է օրենսդրությամբ սահմանված կարգով.
9. ապահովում է սոցիալական աջակցության տրամադրման հավասար հնարավորություններ, սոցիալական աջակցության մատչելիություն և համարժեքություն սոցիալական աջակցություն ստացողների անհատական կարիքներին.
10. ընտանիքի սոցիալական գնահատման արդյունքում տալիս է եզրակացություն՝

ա. խնամակալության և հոգաբարձության մարմնին` առանց ծնողական խնամքի մնացած երեխայի խնամակալության կամ հոգաբարձության, խնամատարության կամ բնակչության սոցիալական պաշտպանության հաստատություն ուղեգրելու, ինչպես նաև խնամակալ ճանաչելու կամ խնամատար ծնող կամ որդեգրել ցանկացող անձ հաշվառելու մասին.

բ. աջակցության կենտրոնին` ընտանիքում բռնության ենթարկված անձին ապաստարանում տեղավորելու մասին.

գ. խնամակալության և հոգաբարձության մարմնին՝ սույն օրենքով սահմանված հիմքերի առկայության դեպքում, առանց անձի կամ նրա օրինական ներկայացուցչի համաձայնության՝ անձին բնակչության սոցիալական պաշտպանության հաստատություն կամ խնամատար ընտանիք տեղավորելու մասին.

դ. ընտանիքում բռնության ենթարկված լինելու մասին՝ հիմնվելով Կառավարության կողմից հաստատված նախնական նույնացման ցուցիչների վրա.

1. նշանակում, կասեցնում, դադարեցնում կամ վերահաշվարկում է նպաստները և այլ դրամական վճարները, ապահովում նշված նպաստների և այլ դրամական վճարների վճարումը կամ մերժում նպաստներ և այլ դրամական վճարներ նշանակելու, նշանակված նպաստները և այլ դրամական վճարները վերահաշվարկելու դիմումները.
2. ապահովում է աջակցող միջոցների տրամադրման գործընթացը.
3. կազմակերպում է սոցիալական համագործակցության համաձայնագրերի ընդունումը տարածքային մակարդակում.
4. կազմակերպում է ինտեգրված սոցիալական ծառայությունների տրամադրումը.
5. աջակցում է համայնքային սոցիալական ծրագրերի մշակման աշխատանքներին.
6. իրականացնում է կյանքի դժվարին իրավիճակում հայտնված անձանց զբաղվածության ապահովմանն ուղղված ծրագրերը.
7. իրականացնում է ընտանիքի կենսաապահովման կայունացման օգնության պետական ծրագրերը.
8. օրենսդրությամբ սահմանված կարգով տրամադրում է այլ սոցիալական ծառայություններ կամ կազմակերպում է դրանց տրամադրումը, ներառյալ՝ դրանց մատուցումը կազմակերպությունների կամ ֆիզիկական անձանց միջոցով.
9. հանդես է գալիս սոցիալական աջակցություն ստացողի օրինական շահերի և իրավունքների պաշտպանությամբ՝ նրա դիմելու դեպքում կամ սույն օրենքի 41-րդ հոդվածով նախատեսված դեպքերում.
10. կազմում և ամփոփում է իր գործառույթներին առնչվող այլ վիճակագրական ու ֆինանսական հաշվետվություններ, դրանք սահմանված կարգով ներկայացնում է լիազորվ պետական մարմին, իսկ օրենսդրությամբ սահմանված դեպքերում՝ այլ կազմակերպություններ.
11. համագործակցում է պետական կառավարման և տեղական ինքնակառավարման մարմինների, կազմակերպությունների և ֆիզիկական անձանց, միջազգային և այլ շահագրգիռ կազմակերպությունների, համագործակցության և աջակցող ցանցերի հետ՝ օրենսդրությամբ սահմանված կարգով.
12. իր իրավասությունների շրջանակում իրականացնում է հրատապ արձագանքման իրավիճակ հայտարարելու համար հիմք հանդիսացող հանգամանքի և Կառավարության որոշմամբ սահմանված այլ անձանց սոցիալական աջակցություն տրամադրումը.
13. իրականացնում է կամավորների հավաքագրում, օրենսդրությամբ սահմանված կարգով ընդգրկում է համապատասխան սոցիալական ծառայությունների տրամադրման գործընթացում և վերահսկում է նրանց աշխատանքը.
14. իրականացնում է օրենքներով սահմանված այլ լիազորություններ:
15. Միասնական սոցիալական ծառայության համապատասխան աշխատողների այցելությունների համար վճարման կարգը սահմանում է Կառավարությունը:

**Հոդված 9. Տարածքային կառավարման պետական մարմնի լիազորությունները**

 1. Տարածքային կառավարման պետական մարմինն իր իրավասությունների շրջանակում`

1. համակարգում և իրականացնում է մարզի սոցիալական աջակցության ծրագրերը.
2. աջակցում է սոցիալական ծառայություններ տրամադրող կազմակերպություններին մարզում սոցիալական աջակցության ծրագիր իրականացնելիս.
3. համակարգում է համայնքային սոցիալական ծրագրերի մշակման և իրականացման աշխատանքները.
4. հրատապ արձագանք պահանջող իրավիճակի առկայության դեպքում, ձեռնարկում է օրենսդրությամբ սահմանված միջոցառումներ, ներառյալ՝ կազմակերպում է մարզում բնակվող տուժած անձանց կամ Կառավարության որոշմամբ սահմանված այլ անձանց անհրաժեշտ սոցիալական աջակցության տրամադրումը, համագործակցում է պետական այլ մարմինների, տեղական ինքնակառավարման մարմինների, կազմակերպությունների և ֆիզիկական անձանց հետ.
5. իրականացնում է կամավորների հավաքագրում, օրենսդրությամբ սահմանված կարգով ընդգրկում է համապատասխան սոցիալական ծառայությունների տրամադրման գործընթացում և վերահսկում է նրանց աշխատանքը։

 **Հոդված 10. Տեղական ինքնակառավարման մարմնի լիազորությունները**

1. Տեղական ինքնակառավարման մարմինը սոցիալական աջակցությունը տրամադրում է «Տեղական ինքնակառավարման մասին» օրենքով համայնքի ղեկավարին սոցիալական պաշտպանության ոլորտում վերապահված լիազորությունների շրջանակներում։
2. Տեղական ինքնակառավարման մարմինների կողմից սոցիալական աջակցության տրամադումն իրականացվում է լիազոր պետական մարմնի հաստատած սոցիալական ծառայություններին ներկայացվող մասնագիտական չափորոշիչներով:
3. Տեղական ինքնակառավարման մարմիններն իրականացնում են կամավորների հավաքագրում, օրենսդրությամբ սահմանված կարգով ընդգրկում են նրանց համապատասխան սոցիալական ծառայությունների տրամադրման գործընթացում և վերահսկում են նրանց աշխատանքը։

**Հոդված 11. Համայնքային սոցիալական ծրագիրը**

1. Համայնքային սոցիալական ծրագիրը մշակում է համայնքի ղեկավարը՝ որպես համայնքի հնգամյա զարգացման ծրագրի բաղկացուցիչ մաս կամ որպես առանձին ծրագիր, իսկ հաստատում է համայնքի ավագանին։

2. Համայնքային սոցիալական ծրագիրը մշակվում է տարածքային ստորաբաժանման մասնագիտական աջակցությամբ` գործընթացին մասնակից դարձնելով համայնքի տարածքում գործող համագործակցության ցանցի մասնակիցներին և համայնքի բնակչության ներկայացուցիչներին:

3. Համայնքային սոցիալական ծրագիրը կարող է կազմվել մեկ համայնքի կամ մեկից ավելի համայնքների կողմից համատեղ` ընդհանուր խնդիրների լուծման և ընդհանրական սոցիալական կարիքների բավարարման նպատակով:

4. Համայնքային սոցիալական ծրագիրն իրականացվում է համայնքապետարանի աշխատակազմի կամ պայմանագրային հիմունքներով՝ համայնքում գործող համագործակցության ցանցի մասնակցի կողմից:

5. Համայնքային սոցիալական ծրագիրը կարող է ֆինանսավորվել՝

1. համայնքի բյուջեի միջոցներից, կամ
2. կազմակերպությունների և ֆիզիկական անձանց հատկացրած միջոցներից, կամ
3. սոցիալական ծառայություններից վճարովի, ինչպես նաև օրենսդրությամբ չարգելված այլ աղբյուրներից ստացված միջոցների հաշվին, կամ
4. պետական բյուջեի միջոցներից։

6. Համայնքային սոցիալական ծրագրի շրջանակներում նաև պետք է սոցիալական աջակցություն տրամադրվի սույն օրենքով սահմանված անձանց։

**ԳԼՈՒԽ 3**

**ԻՆՏԵԳՐՎԱԾ ՍՈՑԻԱԼԱԿԱՆ ԾԱՌԱՅՈՒԹՅՈՒՆՆԵՐԻ ՀԱՄԱԿԱՐԳԸ, ՍՈՑԻԱԼԱԿԱՆ ԱՋԱԿՑՈՒԹՅԱՆ ՈԼՈՐՏՈՒՄ ՄԱՐՄԻՆՆԵՐԻ ԵՎ ԿԱԶՄԱԿԵՐՊՈՒԹՅՈՒՆՆԵՐԻ ՀԱՄԱԳՈՐԾԱԿՑՈՒԹՅՈՒՆԸ**

**Հոդված 12. Ինտեգրված սոցիալական ծառայությունների համակարգը**

1. Ինտեգրված սոցիալական ծառայությունների համակարգը պետական կառավարման և տեղական ինքնակառավարման մարմինների, կազմակերպությունների և ֆիզիկական անձանց, սոցիալական աջակցության ծրագրերի շրջանակներում նրանց կողմից փոխհամաձայնեցված, համակարգված և համագործակցությամբ կազմակերպվող և իրականացվող լիազորությունների, գործառույթների և միջոցառումների ամբողջությունն է:

 2. Ինտեգրված սոցիալական ծառայությունների համակարգի գործառնությունն ապահովում է լիազոր պետական մարմնի ղեկավարին կից ստեղծված միջգերատեսչական խորհուրդը, որը քննարկում է ինտեգրված սոցիալական ծառայությունների համակարգի քաղաքականությունների հիմնական ուղղությունները, աջակցում է սոցիալական պաշտպանության միասնական տեղեկատվական համակարգի բաղադրիչների, այդ թվում այլ գերատեսչական տնօրինման տեղեկատվական շտեմարանների, անխափան փոխգործելիությանը, մշտադիտարկում, գնահատում և ամփոփում է համագործակցության ցանցի գործունեությունը, ներկայացնում առաջարկություններ լիազոր պետական մարմնին և այլն։ Խորհրդի անդամներն իրենց գործունեությունն իրականացնում են հասարակական հիմունքներով: Խորհրդի գործառույթները, ձևավորման կարգը, գործունեության իրականացման կարգը սահմանում է Կառավարությունը։

3. Ինտեգրված սոցիալական ծառայությունների համակարգի նպատակն է կանխարգելել անձի կամ ընտանիքի՝ կյանքի դժվարին իրավիճակում հայտնվելը, վերացնել կյանքի դժվարին իրավիճակում հայտնվելու պատճառները և հետևանքները, զարգացնել անձի կամ ընտանիքի՝ իր խնդիրներն ինքնուրույն լուծելու կարողությունը։

4. Ինտեգրված սոցիալական ծառայությունների համակարգի հիմնական բաղադրիչներն են՝

1. լիազոր պետական մարմինը.
2. համագործակցության ցանցը.
3. միասնական սոցիալական ծառայությունը.
4. ընտանիքի սոցիալական գնահատումը և սոցիալական ծառայությունների տրամադրումը, այդ թվում՝ սոցիալական դեպքի վարման միջոցով.
5. սոցիալական պաշտպանության միասնական տեղեկատվական համակարգը։

5. Ինտեգրված սոցիալական ծառայությունները կազմակերպում և տրամադրում են միասնական սոցիալական ծառայության տարածքային ստորաբաժանումները (այսուհետ՝ տարածքային ստորաբաժանում) Կառավարության կողմից սահմանված սպասարկման տարածքում բնակվող անձանց կամ ընտանիքներին։

**Հոդված 13. Լիազոր պետական մարմնի, միասնական սոցիալական ծառայության, տարածքային կառավարման պետական մարմինների, տեղական ինքնակառավարման մարմինների, կազմակերպությունների և ֆիզիկական անձանց համագործակցությունը**

 1. Սոցիալական աջակցության քաղաքականությունն իրականացնելիս լիազոր պետական մարմինը, միասնական սոցիալական ծառայությունը, տարածքային կառավարման պետական մարմինները, տեղական ինքնակառավարման մարմինները համագործակցում են սոցիալական ծառայություններ տրամադրող կազմակերպությունների և ֆիզիկական անձանց հետ:

2. Լիազոր պետական մարմինը, միասնական սոցիալական ծառայությունը, տարածքային կառավարման պետական մարմինները, տեղական ինքնակառավարման մարմինները, սոցիալական ծառայություններ տրամադրող կազմակերպություններն ու ֆիզիկական անձինք օրենսդրությամբ սահմանված կարգով և դեպքերում տեղեկատվություն են փոխանակում սոցիալական աջակցություն ստացողների և իրենց տրամադրած սոցիալական ծառայությունների մասին:

3. Լիազոր պետական մարմինը, միասնական սոցիալական ծառայությունը, տարածքային կառավարման պետական մարմինները, տեղական ինքնակառավարման մարմինները, ինչպես նաև սոցիալական ծառայություններ տրամադրող կազմակերպությունները և ֆիզիկական անձինք համագործակցում են այդ նպատակով ընդունված սոցիալական համագործակցության համաձայնագրի շրջանակներում:

4. Միասնական սոցիալական ծառայության շտեմարանում հաշվառված անձանց, սոցիալական աջակցություն ստացողների և նրանց տրամադրված սոցիալական ծառայությունների մասին տեղեկությունները կարող են փոխանցվել սոցիալական ծառայությունների տրամադրման արդյունքներն ուսումնասիրելու, այդ ծառայությունները կամ դրանց տրամադրման կարգը կամ քաղաքականությունը վերանայելու, սոցիալական ծառայությունների մշտադիտարկումը և դրանց որակը բարելավելու, սոցիալական աջակցություն ստացողների կարիքների բավարարման նոր մոտեցումներ առաջարկելու նպատակով՝ համապատասխան ուսումնասիրություններ և առաջարկություններ իրականացնող կազմակերպություններին կամ մարմիններին՝ լիազոր պետական մարմնի կողմից սահմանված կարգով:

**Հոդված 14. Համագործակցության և աջակցող ցանցեր**

1. Համագործակցության ցանցի մասնակիցների համագործակցությունն իրականացվում է սոցիալական համագործակցության համաձայնագրերի կամ միջգերատեսչական համագործակցության շրջանակներում, իսկ աջակցող ցանցի մասնակիցների համագործակցությունն իրականացվում է յուրաքանչյուր սոցիալական դեպքի վարման շրջանակներում։
2. Համագործակցության և աջակցող ցանցերի գործունեությունն ուղղված է անձի կամ ընտանիքի սոցիալական կարիքներին համապատասխան օրենսդրությամբ սահմանված սոցիալական ծառայությունների տրամադրման միջոցով նրա իրավունքների և օրինական շահերի պաշտպանությանը, որն իրականացվում է փոխգործակցության հիման վրա:

3. Համագործակցության և աջակցության ցանցերում ներառվում են տարածքային ստորաբաժանումները, պետական մարմինները, տեղական ինքնակառավարման մարմինները, իսկ կազմակերպությունները և ֆիզիկական անձինք միանում են կամավոր հիմունքներով:

 **Հոդված 15. Սոցիալական համագործակցության համաձայնագիրը**

1. Սոցիալական համագործակցության համաձայնագիրն (այսուհետ` համաձայնագիր) ընդունվում է ազգային և տարածքային մակարդակներում: Սոցիալական համագործակցության համաձայնագրի իրականացումն ապահովվում է նաև միջգերատեսչական սոցիալական համագործակցության միջոցով:
2. Համաձայնագրի ընդունումն ազգային մակարդակում կազմակերպում է լիազոր պետական մարմինը, իսկ տարածքային մակարդակում` միասնական սոցիալական ծառայությունը՝ իր տարածքային ստորաբաժանման միջոցով:
3. Համաձայնագիրը ներառում է համագործակցության նպատակներն ու սկզբունքները, կողմերի պարտավորությունները, համակարգող խորհրդի ձևավորման, ինչպես նաև պարտավորությունների կատարման հսկողության և դրանց չկատարման դեպքում` համապատասխան միջոցառումների իրականացման մեխանիզմները:
4. Համագործակցության հիմնական նպատակներն են՝
5. սոցիալական աջակցության համալիր և ամբողջական տրամադրման ապահովումը.
6. կյանքի դժվարին իրավիճակ առաջացնող գործոնների, դրանց փոխկապակցվածության և պատճառահետևանքային կապերի բացահայտումը, բացասական ազդեցության չեզոքացումը.
7. կյանքի դժվարին իրավիճակում հայտնված անձի օրինական շահերի պաշտպանությունը և այդ իրավիճակում նրանց հայտնվելու կանխարգելումը.
8. սոցիալական աջակցության մատչելիության և հասցեականության, տրամադրման արդյունավետության բարձրացումը.
9. սոցիալական դեպքի վարման շրջանակներում փոխգործակցության ապահովումը, սոցիալական դեպքի վարման գործընթացի արդյունավետության մեծացումը.
10. սոցիալական աջակցության տրամադրումը՝ ռեսուրսների արդյունավետ ներգրավմամբ և օգտագործմամբ.
11. հրատապ արձագանք պահանջող իրավիճակներում անձի կամ ընտանիքի խնդիրներին արագ արձագանքման, ինչպես նաև սոցիալական աջակցության անհապաղ տրամադրման հնարավորությունների ստեղծումը.
12. կյանքի դժվարին իրավիճակում հայտնված անձանց տնտեսական և սոցիալական խոցելիության նվազեցումը.
13. սոցիալական պաշտպանության ոլորտում սոցիալական աշխատանքի դերի ու նշանակության բարձրացումը.
14. սոցիալական աջակցություն տրամադրելու ծածկույթի ընդլայնումը,
15. սոցիալական աջակցություն տրամադրելիս կրկնություններից և վերածածկերից խուսափումը.
16. վստահության մթնոլորտի ձևավորումը:
17. Համագործակցության հիմնական սկզբունքներն են համակառավարումը, հավասար պատասխանատվությունը, թափանցիկության ապահովումը և ժողովրդավարությունը:
18. Համաձայնագրի կողմերի հիմնական իրավունքներն են՝
19. ստանալ տեղեկատվություն համագործակցության ցանցի մյուս մասնակիցներից` իրենց կողմից իրականացվող սոցիալական աջակցության ծրագրերի կամ տրամադրվող սոցիալական ծառայությունների և առկա ռեսուրսների մասին.
20. ակնկալել անհապաղ աջակցություն համագործակցության ցանցի մասնակիցներից իրենց հնարավորությունների շրջանակում հրատապ արձագանք պահանջող իրավիճակի հիմք հանդիսացող հանգամանքի առկայության դեպքում.
21. առաջարկություններ ներկայացնել սոցիալական աջակցության, այդ թվում առանձին սոցիալական ծառայությունների տրամադրման գործընթացի բարելավման նպատակով:
22. Համաձայնագրի կողմերի հիմնական պարտականություններն են՝
23. իրազեկել համագործակցության ցանցի մյուս մասնակիցներին իրականացվող սոցիալական աջակցության ծրագրերի կամ տրամադրվող սոցիալական ծառայությունների և առկա ռեսուրսների մասին.
24. արագ արձագանքել հրատապ արձագանք պահանջող իրավիճակի հիմք հանդիսացող հանգամանքի առկայության դեպքում՝ իրենց հնարավորությունների շրջանակներում.
25. մասնակցել համայնքների բնակչության սոցիալական կարիքների վերհանման, ինչպես նաև դրանց համարժեք` համայնքային սոցիալական ծրագրերի մշակման աշխատանքներին.
26. համագործակցել սոցիալական դեպքի վարման շրջանակներում.
27. առաջարկություններ ներկայացնել համագործակցության ցանցի մասնակիցներին` անհատական սոցիալական աջակցության տրամադրման գործընթացի շրջանակներում որոշումների կայացման համար:
28. Համաձայնագրով կարող են նախատեսվել սույն օրենքով սահմանված նպատակներին և սկզբունքներին չհակասող համաձայնագրի կողմերի այլ իրավունքներ և պարտականություններ:
29. Համաձայնագրի օրինակելի ձևը, ընդունման կարգը, ինչպես նաև համակարգող խորհրդի ձևավորման կարգը և լիազորությունները սահմանվում են լիազոր պետական մարմնի կողմից:

 **Հոդված 16. Միջգերատեսչական սոցիալական համագործակցությունը**

 1. Միջգերատեսչական սոցիալական համագործակցությունն իրականացվում է սոցիալական աջակցություն տրամադրելու ընթացքում:

2. Միջգերատեսչական սոցիալական համագործակցությունն իրականացվում է Կառավարության սահմանած կանոնակարգով:

3. Միջգերատեսչական սոցիալական համագործակցության կանոնակարգով սահմանվում են՝

1. համագործակցող կողմերի ցանկը.
2. համագործակցող կողմերի հիմնական իրավունքները և պարտականությունները.
3. միջգերատեսչական համագործակցության ձևերն ու կարգը.
4. խնդրահարույց այն դեպքերը, որոնք կարող են նախանշել անձի կյանքի դժվարին իրավիճակում հայտնված լինելը կամ հայտնվելու հնարավորությունը, որոնց հայտնաբերման ժամանակ կողմերը պարտավորվում են տեղեկացնել տարածքային ստորաբաժանմանը.
5. համագործակցող կողմերի միջև տրամադրվող տեղեկատվության ծավալի, ձևի, տրամադրման ժամկետի մասին պահանջները.
6. մշտադիտարկման և գնահատման ընթացակարգը.
7. հրատապ արձագանք պահանջող իրավիճակի առկայության դեպքում՝ ձեռնարկվելիք գործողությունների շարքը։

**ԳԼՈՒԽ 4**

**ԸՆՏԱՆԻՔԻ ՍՈՑԻԱԼԱԿԱՆ ԳՆԱՀԱՏՄԱՆ ԵՎ ՍՈՑԻԱԼԱԿԱՆ ԾԱՌԱՅՈՒԹՅՈՒՆՆԵՐԻ ՏՐԱՄԱԴՐՄԱՆ ԳՈՐԾԸՆԹԱՑԸ, ՍՈՑԻԱԼԱԿԱՆ ՊԱՇՏՊԱՆՈՒԹՅԱՆ ՄԻԱՍՆԱԿԱՆ ՏԵՂԵԿԱՏՎԱԿԱՆ ՀԱՄԱԿԱՐԳԸ**

**Հոդված 17. Ընտանիքի սոցիալական գնահատման և սոցիալական ծառայությունների տրամադրման գործընթացի բաղադրիչները**

1. Ընտանիքի սոցիալական գնահատման և սոցիալական ծառայությունների տրամադրման գործընթացի բաղադրիչներն են՝

1) ընտանիքի սոցիալական գնահատման և սոցիալական ծառայությունների տրամադրման տեղեկատվական ենթահամակարգում հաշվառվելը.

2) ընտանիքի սոցիալական գնահատումը և եզրակացության տրամադրումը.

3) ընտանիքին սոցիալական ծառայության տրամադրումը կամ կազմակերպումը, այդ թվում՝ ուղղորդումը.

4) սոցիալական դեպքի վարումը․

5) ընտանիքի սոցիալական գնահատման և սոցիալական ծառայությունների տրամադրման տեղեկատվական ենթահամակարգը։

**Հոդված 18. Ընտանիքի սոցիալական գնահատման եղանակներն ու հիմնական պայմանները**

1. Ընտանիքի սոցիալական գնահատումն իրականացվում է անապահովության, սոցիալական կարիքների նախնական գնահատման և համալիր գնահատման, ըստ անհրաժեշտության՝ արագ գնահատման, միջոցով։

2. Ընտանիքի սոցիալական գնահատման արդյունքներով

1) որոշվում է ընտանիքի սոցիալական անապահովության մակարդակը.

2) բացահայտվում են սոցիալական կարիքները՝

ա. սոցիալական հիմնախնդիրների վերհանմամբ՝ կրթական, առողջապահական, կացարանի, սոցիալական ներառման և այլն.

բ. սոցիալական ներուժի վերհանմամբ՝ հաշվի առնելով սոցիալական հմտությունների տիրապետման, տնտեսական, հոգեբանական, մասնագիտական կարողությունները.

3) որոշվում է ընտանիքի՝ սոցիալական ծառայություն ստանալու իրավունակությունը։

3. Ընտանիքի անապահովության գնահատման համակարգում հաշվառելիս ընտանիքի անդամ չեն համարվում՝

1. կալանավորված կամ դատապարտյալ անձինք.
2. պարտադիր զինվորական ծառայության զորակոչված շարքային կազմի ժամկետային զինծառայողները կամ պահեստազորային կամ զորահավաքային զինվորական ծառայությանզորակոչված զինծառայողները.
3. ռազմաուսումնական հաստատություններում սովորող կուրսանտները.
4. շուրջօրյա խնամքի և բնակչության սոցիալական պաշտպանության հաստատության կամ համայնքային փոքր տան շահառուները.
5. Կառավարության որոշմամբ սահմանած այլ անձինք:

4. Ընտանիքի սոցիալական կարիքների գնահատման ժամանակ ընտանիքի հետ անմիջական աշխատանքն իրականացվում է տնային (գտնվելու վայրի) այցելությունների, անմիջական հանդիպումների միջոցով, գնահատվում են ընտանիքի նյութական և ոչ նյութական ռեսուրսները՝ կիրառելով սոցիալական աշխատանքի մեթոդները։

 5. Ընտանիքի սոցիալական գնահատման կարգը, պայմանները, ընտանիքի գնահատման բնութագրիչները, կիրառվող տվյալների, անհրաժեշտ փաստաթղթերի, անձնական տվյալների ցանկը սահմանում է Կառավարությունը, իսկ հրատապ արձագանք պահանջող իրավիճակներում արագ գնահատման կարգը և պայմանները՝ լիազոր պետական մարմինը։

 **Հոդված 19. Սոցիալական պաշտպանության միասնական տեղեկատվական համակարգը**

1. Սոցիալական պաշտպանության միասնական տեղեկատվական համակարգն ընդգրկում է սոցիալական պաշտպանության տարբեր ոլորտներում համապատասխան սոցիալական իրավունքների՝ այլ օրենքներով կարգավորվող սոցիալական ծառայությունների (կենսաթոշակ, անձի ֆունկցիոնալության գնահատման, զբաղվածության և այլն) տրամադրման համար ստեղծված տեղեկատվական համակարգերը: Սոցիալական պաշտպանության միասնական տեղեկատվական համակարգի մաս է կազմում ընտանիքի սոցիալական գնահատման և սոցիալական ծառայությունների տրամադրման տեղեկատվական ենթահամակարգը։
2. Սոցիալական պաշտպանության միասնական տեղեկատվական համակարգը, ստեղծում և տիրապետում է լիազոր պետական մարմինը, սպասարկում է Կառավարության լիազորած կազմակերպությունը, իսկ շահագործում են պետական կառավարման և տեղական ինքնակառավարման մարմինները, համապատասխան կազմակերպությունները՝ իրենց լիազորությունների սահմաններում:
3. Սոցիալական պաշտպանության միասնական տեղեկատվական համակարգը, դրա ենթահամակարգերը, արտաքին և ներքին համակարգերը, շտեմարանները վարելու, դրանցում տեղեկատվությունը մուտքագրելու, դրանցից տեղեկատվությունն արտահանելու կարգերը սահմանվում են Կառավարության որոշմամբ:
4. Սոցիալական պաշտպանության միասնական տեղեկատվական համակարգի շահագործման և վարման կանոնները, դրա հիման վրա վերլուծություններ իրականացնելու և տեղեկատվությունն ուղղորդելու կարգն ու սոցիալական առանձին դեպքերի վարման առանձնահատկությունները սահմանում է լիազոր պետական մարմինը:
5. Ընտանիքի սոցիալական գնահատման և սոցիալական ծառայությունների տրամադրման ենթահամակարգի տվյալների շտեմարանը ձևավորվում է Ազգային անվտանգության ծառայության, Տարածքային կառավարման և ենթակառուցվածքների, Արդարադատության նախարարությունների, Կադաստրի կոմիտե, Պետական եկամուտների կոմիտեի, Հայաստանի Հանրապետության ոստիկանության, տեղական ինքնակառավարման մարմիններից, «Զինծառայողների Ապահովագրության հիմնադրամի,«ԱՔՌԱ Քրեդիտ Ռեփորթինգ», «Վեոլիա Ջուր, «Գազպրոմ Արմենիա, «Հայաստանի էլեկտրական ցանցեր փակ բաժնետիրական ընկերությունների և այլ պետական, կազմակերպությունների ձևավորած տվյալների շտեմարաններից փոխգործելիության հարթակի միջոցով ստացվող և ստուգվող տվյալներից։ Նշված պետական կառավարման և տեղական ինքնակառավարման մարմիններից, կազմակերպություններից ստացվող տվյալների ցանկը, տվյալները ստանալու եղանակը, ժամկետները և պարբերականությունը սահմանում է Կառավարությունը։
6. Ընտանիքի սոցիալական գնահատման և սոցիալական ծառայությունների տրամադրման տեղեկատվական ենթահամակարգը նախատեսված է՝
7. սոցիալական աջակցության չափերի, դրանց ֆինանսավորման հնարավոր միջոցների կանխատեսման կամ պլանավորման համար.
8. սոցիալական աջակցություն տրամադրելու գործընթացը համակարգելու և արդյունաՎետությունը բարձրացնելու համար.
9. տրամադրվող աջակցության կրկնությունները բացառելու, հասցեականությունը բարձրացնելու համար.
10. սոցիալական աջակցության տրամադրման գործընթացների արդյունավետությունը որոշելու և բարելավելու համար.
11. հեռանկարային զարգացման ուղղությունների կանխատեսման և պլանավորման համար։

7. Ընտանիքի սոցիալական գնահատման և սոցիալական ծառայությունների տրամադրման ենթահամակարգը պարունակում է անձի սոցիալական վիճակը նկարագրող տվյալները, նրա ընտանիքի անդամների անձնական տվյալները, սոցիալական ծառայությունը ստանալու հիմքը կամ մերժելու պատճառը, տրամադրվող սոցիալական ծառայությունները, սոցիալական ծառայության ստացման ժամկետները, դրա պարբերականությունը, սոցիալական ծառայության ծավալը (չափը), տրամադրման և դադարեցման ժամկետները, ինչպես նաև օրենսդրությամբ սահմանված այլ տեղեկություններ:

8. Պետական կառավարման և տեղական ինքնակառավարման մարմինները, համապատասխան կազմակերպությունները սոցիալական ծառայություններ տրամադրելու մասին ամբողջական տվյալները մուտքագրում են ընտանիքի սոցիալական գնահատման և սոցիալական ծառայությունների տրամադրման ենթահամակարգ՝ Կառավարության որոշմամբ սահմանված կարգով՝ իրենց լիազորությունների շրջանակում։

**ԳԼՈՒԽ 5**

**ՍՈՑԻԱԼԱԿԱՆ ԾԱՌԱՅՈՒԹՅՈՒՆՆԵՐԻ ՏԵՍԱԿՆԵՐԸ ԵՎ**

**ԴՐԱՆՑ ՏՐԱՄԱԴՐՈՒՄԸ**

**Հոդված 20. Սոցիալական ծառայությունների դասակարգումը**

1. Սոցիալական ծառայություններն ըստ տրամադրողի դասակարգվում են՝

1. Հայաստանի Հանրապետության կողմից տրամադրվող.
2. տեղական ինքնակառավարման մարմնի կողմից տրամադրվող.
3. կազմակերպությունների և ֆիզիկական անձանց կողմից տրամադրվող:

2. Սոցիալական ծառայություններն ըստ բնույթի դասակարգվում են՝ դրամական և ոչ դրամական։

**Հոդված 21. Սոցիալական աջակցության ոլորտի հիմնական սոցիալական ծառայությունները**

1. Սոցիալական աջակցության ոլորտի հիմնական սոցիալական ծառայություններն են`

1. խորհրդատվությունը.
2. սոցիալ-վերականգնողական օգնությունը.
3. բնաիրային և կենցաղային օգնությունը.
4. կացարանով ապահովելը.
5. խնամքը.
6. իրավական օգնությունը.
7. օրենսդրությամբ սահմանված նպաստներ կամ այլ դրամական վճարներ նշանակելը և վճարելը.
8. զբաղվածության ծառայությունները.
9. ընտանիքի կենսապահովման կայունացման օգնությունը.
10. բնակարանային կոմունալ ծառայությունների վճարումների նվազեցումը կամ փոխհատուցումը.
11. սոցիալ-հոգեբանական օգնությունը.
12. սոցիալական պատրոնաժը.
13. օրենսդրությամբ նախատեսված այլ սոցիալական ծառայություններ:

**Հոդված 22. Խորհրդատվական օգնությունը**

1. Խորհրդատվական օգնությունն անձի հիմնական պահանջմունքները և սոցիալական կարիքները բավարարելու ուղիներ և եղանակներ գտնելու, ստեղծված իրավիճակին համարժեք սոցիալական ծառայություններ ստանալու, համապատասխան պետական կառավարման և տեղական ինքնակառավարման մարմիններ կամ կազմակերպություններ կամ ֆիզիկական անձանց ուղղորդելու վերաբերյալ անձին տրվող տեղեկատվությունը, մեկնաբանություններն ու առաջարկություններն են, սոցիալական պաշտպանության ոլորտում անձի իրավունքների և դրանց իրականացման վերաբերյալ տեղեկատվության տրամադրումը, ինչպես նաև սոցիալապես ընդունելի վարքի մոդելներ ձևավորելու ուղղությամբ քննարկումների, բացատրական աշխատանքի իրականացումը:

**Հոդված 23. Սոցիալ-վերականգնողական օգնությունը և դրա տրամադրումը**

1. Սոցիալ-վերականգնողական օգնությունն ուղղված է ՝

1. հիվանդության, վնասվածքների, ֆիզիկական, մտավոր կամ այլ խնդիրներով անձի ֆունկցիոնալության սահմանափակումների խորացումն ու ծանրացումը կանխելուն, ֆունկցիոնալության սահմանափակում ունեցող անձի օրգանիզմի սահմանափակված կամ կորսված ֆունկցիաների և առողջության վերականգնմանը.
2. հոգեհուզական և վարքային վերականգնմանը.
3. անձի կորցրած կամ նվազած մասնագիտական ունակությունների լրիվ կամ մասնակի վերականգնմանը, մասնագիտական հմտություններն օգտագործելու կամ նոր մասնագիտական հմտություններ ձեռք բերելու կարողությունների զարգացմանը, նախկին կամ նոր մասնագիտությամբ աշխատանքային գործունեություն իրականացնելու համար մատչելի պայմանների ստեղծման նպատակով անձի մասնագիտական կողմնորոշմանը, մասնագիտական կրթությանը, մասնագիտական ուսուցմանը (որակավորման բարձրացմանը, վերամասնագիտացմանը, նախնական մասնագիտական պատրաստմանը, արհեստագործական ուսուցմանը), մասնագիտական հարմարվողականությանը, հարմար աշխատանքի տեղավորմանը և ինքնազբաղվածության ապահովմանը.
4. անձի հասարակական կյանքի բոլոր բնագավառներում հավասար հնարավորությունների ստեղծմանը, նրանց սոցիալական հմտությունների վերականգնմանը և սոցիալական ներառմանը նպաստելուն:

2. Սոցիալ-վերականգնողական օգնությունը տրամադրվում է՝

1. աջակցող միջոցների տրամադրման միջոցով, կամ
2. սոցիալ-հոգեբանական վերականգնման ձևով, կամ
3. սոցիալական հմտությունների զարգացման միջոցով, կամ մասնագիտական, այդ թվում՝ աշխատանքային հմտությունների վերականգնման միջոցով, կամ
4. օրենսդրությամբ սահմանված այլ ձևերով:

3. Սոցիալ-վերականգնողական օգնության տրամադրման կարգը և պայմանները սահմանում է Կառավարությունը:

**Հոդված 24. Բնաիրային և կենցաղային օգնությունը և դրանց տրամադրումը**

1. Բնաիրային և կենցաղային օգնությունն անձի հիմնական պահանջմունքները բավարարելու նպատակով նրան կամ նրա ընտանիքին տրամադրվող օգնությունն է հետևյալ ձևերով՝

1) սննդի տրամադրման շրջիկ կամ ստացիոնար կազմակերպում, կամ

2) մթերքի, հագուստի, կոշիկի, հիգիենայի միջոցների, երեխաների խնամքի պարագաների, առաջին անհրաժեշտության կենցաղային այլ ապրանքների, հատուկ տրանսպորտային միջոցների տրամադրում, կամ

3) կենցաղային օգնություն` բաղնիք, լվացքատուն, տեղափոխման կազմակերպում կամ տեղափոխման հետ կապված ծախսերի հատուցում, կամ

4) օրենսդրությամբ նախատեսված այլ ձևերով։

2. Բնաիրային, կենցաղային օգնությունների տրամադրման կարգերը, պայմանները, չափորոշիչները սահմանում է Կառավարությունը:

**Հոդված 25.** **Կացարանով ապահովելը**

1. Կացարանով ապահովելը սոցիալապես անապահով բնակարանային պայմանների բարելավման կարիք ունեցող կամ անօթևան կամ հրատապ արձագանք պահանջող իրավիճակներում հայտնված, ինչպես նաև Կառավարության որոշմամբ սահմանված այլ անձին կամ ընտանիքին սույն հոդվածի 3-րդ մասով նախատեսված եղանակներով տրամադրվող սոցիալական ծառայությունն է։
2. Կառավարության որոշմամբ սահմանվում է բնակարանային պայմանների բարելավման կարիք ունեցող կամ անօթևան կամ հրատապ արձագանք պահանջող իրավիճակներում հայտնված կամ այլ անձին կամ ընտանիքին սույն հոդվածի 3-րդ մասով նախատեսված կացարանով ապահովման այն եղանակները, որոնք կիրառելի են նշված սոցիալական խմբի համար։
3. Կացարանով ապահովում է համարվում`
4. բնակարանի վարձակալության վարձավճարի ամբողջական կամ մասնակի հատուցումը, կամ
5. սոցիալական բնակարանային ֆոնդից կացարանի տրամադրումը՝ պայմանագրային հիմունքներով՝

ա. անհատույց որոշակի ժամկետով.

բ. անհատույց անժամկետ.

գ. վարձակալությամբ.

1. կացարանի ընթացիկ վերանորոգման աշխատանքների կատարում կամ ծախսերի մասնակի հատուցում, կամ
2. ֆինանսական աջակցության տրամադրում բնակարանի գնման պետական վկայագրի միջոցով, կամ
3. հիփոթեքային վարկի տրամադրում արտոնյալ պայմաններով`

ա. հիփոթեքային վարկի կանխավճարի ամբողջական կամ մասնակի մարում, և (կամ)

բ. հիփոթեքային վարկերի գծով վարկի մայր գումարի կամ տոկոսագումարի ամբողջական կամ մասնակի մարում.

1. կացարան՝ ժամանակավոր օթևանում, կամ
2. գիշերակաց:

4. Կացարան տրամադրվում է նաև ընտանիքում բռնության ենթարկված անձանց` որպես «Ընտանիքում բռնության կանխարգելման, ընտանիքում բռնության ենթարկված անձանց պաշտպանության և ընտանիքում համերաշխության վերականգնման մասին» օրենքով նախատեսված ապաստարան, ինչպես նաև մարդկանց թրաֆիքինգի և շահագործման զոհերին և նրանց խնամքի տակ գտնվող երեխաներին, հատուկ կատեգորիայի զոհերին և նրանց օրինական ներկայացուցիչներին՝ «Մարդկանց թրաֆիքինգի կամ շահագործման ենթարկված անձանց նույնացման և աջակցության մասին» օրենքով նախատեսված ապաստարան՝ օրենսդրությամբ սահմանված ժամկետով:

5. Սույն հոդվածի 3-րդ մասով սահմանած դեպքերում ընտանիքի սոցիալական գնահատման արդյունքում կարող է տրամադրվել նաև ստորև թվարկված սոցիալական ծառայություններից մեկը կամ դրանցից մի քանիսը՝ միաժամանակ, գնահատման արդյունքներով վերհանված սոցիալական կարիքներին համապատասխան՝

1. ընտանիքի կենսապահովման կայունացման օգնություն
2. բնաիրային օգնություն.
3. կենցաղային սպասարկում` բաղնիք, լվացքատուն և այլն.
4. բժշկական օգնություն և սպասարկում.
5. սոցիալ-հոգեբանական օգնություն.
6. խորհրդատվություն.
7. այլ սոցիալական ծառայություններ՝ ըստ անհրաժեշտության կազմակերպվում են մասնագիտական կազմակերպություններում (հանրակրթական, մասնագիտացված բժշկական հաստատություն և այլն):

 6. Հայաստանի Հանրապետության կառավարության որոշմամբ սահմանված դեպքերում և կարգով լիազորած պետական մարմինն իրավասու է կացարանով ապահովել արտահերթ կարգով:

7. Կացարանով ապահովելու կարգը, սույն հոդվածի 1-ին մասով սահմանված սոցիալական խմբերին դասված անձին կամ ընտանիքին հաշվառելու չափորոշիչները, սոցիալական խմբերի ցանկը, հերթացուցակ ձևավորելու, կացարանով ապահովելու պայմանագրի գործողության ժամկետները, պայմանները, ժամանակավոր օթևանի տեսակները սահմանում է Կառավարությունը:

**Հոդված 26. Խնամքը և դրա տրամադրումը**

1. Խնամքը կյանքի դժվարին իրավիճակում հայտնված տարեց կամ հաշմանդամություն ունեցող անձին կամ երեխային ընտանեկանին առավել մոտ սոցիալ-կենցաղային պայմաններ ապահովելու կամ տարեց կամ հաշմանդամություն ունեցող անձին իր սոցիալական միջավայրում հնարավորինս երկար պահելու կամ հասարակությունում ներառելու նպատակով անհրաժեշտ օգնությունն է:

2. Խնամքը տրամադրվում է բնաիրային օգնության, սոցիալ-հոգեբանական, վերականգնողական, ժամանցի, անհրաժեշտության դեպքում` բժշկական շարունակական հսկողության և հիվանդանոցային բուժման, իրավական օգնության և այլ միջոցառումների կազմակերպման միջոցով՝ շուրջօրյա կամ ցերեկային ծառայության եղանակներով:

3. Խնամքը տրամադրվում է`

* 1. տնային պայմաններում, կամ
	2. բնակչության սոցիալական պաշտպանության հաստատություններում, կամ
	3. աջակցության կենտրոններում, կամ
	4. ցերեկային կենտրոններում, կամ
	5. համայնքային փոքր տներում, կամ
	6. խնամատար ընտանիքներում, կամ
	7. խնամակալի կամ հոգաբարձուի ընտանիքում, կամ
	8. սույն մասի 1-7-րդ կետերում չնշված՝ խնամք, այդ թվում՝ բազմապրոֆիլ ծառայություններ տրամադրող այլ կազմակերպություններում:

4. Տնային պայմաններում խնամքը տրամադրվում է դրա կարիքն ունեցող չաշխատող (բացառությամբ տնային պայմաններում աշխատող), իսկ Կառավարության որոշմամբ սահմանված դեպքերում նաև աշխատող տարեց կամ հաշմանդամություն ունեցող անձանց, ինչպես նաև փաստացի առանց ծնողական խնամքի մնացած երեխաներին` նրանց անհատական ծրագրի համաձայն։

5. Բնակչության սոցիալական պաշտպանության հաստատություններն ապահովում են երկարաժամկետ կամ որոշակի ժամկետով կացարան, շուրջօրյա լրիվ խնամք կյանքի դժվարին իրավիճակում հայտնված երեխաներին կամ տարեց կամ հաշմանդամություն ունեցող անձանց: Բնակչության սոցիալական պաշտպանության հաստատությունները լինում են՝

1. ընդհանուր տիպի` տարեց կամ հաշմանդամություն ունեցող անձանց կամ առանց ծնողական խնամքի մնացած երեխաների համար.
2. մասնագիտացված`

ա. հոգեկան առողջության կամ մտավոր խնդիրներ ունեցող 18 տարին լրացած հաշմանդամություն ունեցող անձանց կամ ծերունական փսիխոզով կամ ծանր արտահայտված սկլերոզով անձանց համար․

բ. ծանր սահմանափակ կարողություններ ունեցող՝ կենտրոնական նյարդային համակարգի օրգանական ու ֆունկցիոնալ ախտահարումներով, բնածին և ձեռքբերովի ֆիզիկական և հոգեկան առողջական խնդիրներ ունեցող երեխաների համար.

1. ճգնաժամային կենտրոններ` կյանքի դժվարին իրավիճակում հայտնված երեխաների, բռնության ենթարկված անձանց, ճգնաժամային իրավիճակում հայտնված անձանց համար.
2. օրենսդրությամբ նախատեսված` բնակչության սոցիալական պաշտպանության հաստատությունների այլ տեսակներ:

6. Ցերեկային կենտրոններում խնամքը տրամադրվում է ցերեկային ժամերին` կյանքի դժվարին իրավիճակում հայտնված տարեց կամ հաշմանդամություն ունեցող անձին կամ երեխային, իսկ օրենսդրությամբ սահմանված դեպքերում՝ նաև այդ երեխայի ընտանիքի անդամներին:

7. Խնամքի տրամադրման կարգը, տրամադրվող սոցիալական ծառայությունների ցանկը, պայմանները, չափորոշիչները սահմանում է Կառավարությունը:

**Հոդված 27. Իրավական օգնությունը**

1. Իրավական օգնությունն անձի իրավունքների և օրինական շահերի պաշտպանության նպատակով սոցիալական ծառայություններ տրամադրող կազմակերպության կողմից և իրավասությունների շրջանակում օրենքով սահմանված իրավաբանական օգնության կազմակերպումն է, ինչպես նաև «Փաստաբանության մասին» օրենքով սահմանված դեպքերում հանրային պաշտպանի գրասենյակ ուղղորդելն է՝ անվճար իրավաբանական օգնություն ստանալու նպատակով:

**Հոդված 28. Նպաստներ և այլ դրամական վճարներ նշանակելն ու վճարելը**

1. Նպաստներ կամ այլ դրամական վճարներ, նշանակելու և վճարելու պայմաններն ու կարգը սահմանվում են օրենսդրությամբ:

**Հոդված 29. Զբաղվածության ծառայությունները**

1. Զբաղվածության ծառայությունների ոլորտում ծառայությունների տրամադրման պայմաններն ու կարգը սահմանվում են օրենսդրությամբ։

**Հոդված 30. Ընտանիքի կենսապահովման կայունացման օգնությունը**

1. Ընտանիքի կենսապահովման կայունացման օգնությունը տրամադրվում է՝

1) սոցիալապես անապահով ընտանիքի մեկ կամ մի քանի անդամներին տնտեսական կարողությունների հզորացման համար՝ համապատասխան հմտություններ ձևավորելու, անհրաժեշտ աշխատանքային պայմաններ ձեռք բերելու, եկամտի կայուն աղբյուր ստեղծելու և ընտանիքի կենսապայմանները բարելավելու նպատակով.

2) սոցիալական ծառայությունների փաթեթի ձևով, որի մեջ ներառվում են՝

ա. խորհրդատվական՝ մասնագիտական կամ բիզնեսի ուղղվածության կողմնորոշման ծառայություններ, կամ

բ. ֆինանսատնտեսական գրագիտության, ծնողավարման, կենցաղավարման և այլ սոցիալական հմտությունների զարգացման կամ զորեղացման դասընթացների կազմակերպում, ինչպես նաև անհրաժեշտ ուղեկցում, կամ

գ. դրամական միջոցներ՝ աշխատանքային գործիքների և Կառավարության որոշմամբ սահմանված այլ անհրաժեշտ գույքի ձեռք բերման համար կամ աշխատանքային գործիքների և Կառավարության որոշմամբ սահմանված այլ անհրաժեշտ գույքի տրամադրում, կամ

դ. ձեռնարկատիրական գործունեության ծավալման հետ կապված ծախսերի մասնակի հատուցում, կամ

ե. սոցիալական վարքագծային հմտությունների վերականգնման ծառայություններ, կամ

զ. ընտանիքի սոցիալական կարիքներին համարժեք օրենսդրությամբ սահմանված այլ ծառայություններ։

 2. Ընտանիքի կենսապահովման կայունացման օգնության տրամադրման համար կնքվում է պայմանագիր։

3. Ընտանիքի կենսապահովման կայունացման օգնության տրամադրման պայմանագրում պարտադիր նշվում են՝

1. ընտանիքի կենսապահովման կայունացման օգնության դրամական միջոցների ծախսման հնարավոր ուղղությունները, վճարման կարգը, փուլերը և դրանց ժամկետները.
2. սույն հոդվածով սահմանված հիմնական սոցիալական ծառայությունների փաթեթի կազմը, անձի կամ ընտանիքի սոցիալ-տնտեսական, աշխատանքային կարիքների բավարարմանն ուղղված համապատասխան միջոցառումները.
3. սույն մասի 2-րդ կետում նախատեսված միջոցառումների իրականացման ժամկետները, դրանց չմասնակցելու իրավական հետևանքներն, անհրաժեշտ ֆինանսական միջոցները, ինչպես նաև յուրաքանչյուր միջոցառման համար վճարվող գումարի չափը, դրանց ոչ նպատակային օգտագործման իրավական հետևանքները.
4. պայմանագրի իրականացման նկատմամբ մշտադիտարկման և վերահսկողության կարգը.
5. Կառավարության որոշմամբ սահմանված այլ պայմաններ։

4. Ընտանիքի կենսապահովման կայունացման օգնության տրամադրման մասին որոշումը կայացնում է տարածքային ստորաբաժանումը` համակարգող խորհրդի (այսուհետ` խորհուրդ) առաջարկությամբ:

5. Ընտանիքի կենսապահովման կայունացման օգնության տրամադրման կարգը, պայմանագրի օրինակելի ձևը և պայմանները սահմանում է Կառավարությունը:

**Հոդված 31. Բնակարանային կոմունալ ծառայությունների վճարումների նվազեցումը կամ փոխհատուցումը**

1. Ընտանիքի բնակարանային կոմունալ ծառայությունների վճարումների նվազեցումն ընտանիքի կողմից սպառվող կոմունալ ծառայությունների համար հնարավոր նվազ սակագների սահմանումն է, իսկ փոխհատուցումը՝ բնակարանային կոմունալ ծառայությունների մասնակի կամ ամբողջական հատուցման նպատակով դրամական միջոցների տրամադրումն է կամ դրանց անմիջական հատուցումը: Բնակարանային կոմունալ ծառայությունների վճարումների նվազեցման կամ փոխհատուցմանտրամադրման կարգը և պայմանները սահմանում է Կառավարությունը։

**Հոդված 32. Սոցիալ –հոգեբանական օգնությունը**

 1. Սոցիալ-հոգեբանական օգնությունն անձի կենսագործունեությանը և սոցիալական ներառմանը խոչընդոտող ներանձնային կամ միջանձնային խնդիրների լուծմանը կամ մեղմացմանը, ինչպես նաև անձի՝ սոցիալական հարաբերությունների կառուցման կամ վերականգնման համար անհրաժեշտ հմտությունների զարգացմանն ուղղված աշխատանքն է։Սոցիալ-հոգեբանական օգնությանտրամադրման կարգը և պայմանները սահմանում է Կառավարությունը։

**Հոդված 33. Սոցիալական պատրոնաժը**

* 1. Սոցիալական պատրոնաժնանձիկյանքիկամ առողջության համար վտանգ ներկայացնող դեպքերում սոցիալական պատրոնի կողմից տրամադրվող սոցիալական ծառայություններն են՝ պարբերաբար տունայցի իրականացման, իրավիճակի ծանոթացման, անհրաժեշտ գործողությունների ձեռնարկման և պարբերաբար հսկողության իրականացման միջոցով։ Սոցիալական պատրոնաժիտրամադրման կարգը, պայմանները, սոցիալական պատրոնի հիմնական գործառույթները սահմանում է Կառավարությունը։

**Հոդված 34. Հրատապ արձագանք պահանջող իրավիճակում տրամադրվող սոցիալական ծառայությունների առանձնահատկությունները**

1. Հրատապ արձագանք պահանջող իրավիճակում հայտնված անձին կամ ընտանիքին տրամադրվում են սույն օրենքով նախատեսված անհրաժեշտ սոցիալական ծառայություններ։

2. Հրատապ արձագանք պահանջող իրավիճակներում սոցիալական աջակցության տրամադրման կարգը և պայմանները սահմանվում են Կառավարության որոշմամբ։

**Հոդված 35. Սոցիալական ծառայություններ տրամադրողները**

1. Սոցիալական աջակցության ոլորտում սոցիալական ծառայությունները տրամադրում են պետական կառավարման և տեղական ինքնակառավարման մարմինները, կազմակերպությունները և ֆիզիկական անձինք՝ օրենսդրությամբ սահմանված դեպքերում։

2. Կազմակերպությունները կամ ֆիզիկական անձինք առանձին սոցիալական ծառայություններ կարող են տրամադրել միայն տվյալ սոցիալական ծառայություն տրամադրելու գործունեությունը լիազոր պետական մարմնում հավաստագրվելու դեպքում: Սոցիալական ծառայություն տրամադրելու գործունեության հավաստագրման դեպքերը և կարգը սահմանում է Կառավարությունը:

3. Կազմակերպությունները կամ ֆիզիկական անձինք սոցիալական ծառայություններ կարող են տրամադրել նաև օրենսդրությամբ սահմանված կարգով պետական վկայագիր կամ աջակցության քարտ ստացած անձին կամ ընտանիքին՝ այն ներկայացնելու դեպքում։ Պետական վկայագրի և աջակցության քարտի ձևերը, դրանց տրամադրման կարգերը, պայմանները սահմանում է Կառավարությունը:

4․ Սոցիալական աջակցության ոլորտում սոցիալական ծառայություններ (ներառյալ՝ վճարովի) տրամադրող կազմակերպությունները՝ անկախ կազմակերպաիրավական ձևից, և ֆիզիկական անձինք պարտավոր են նշված ծառայությունները մատուցելուց կամ դրանց մատուցումը դադարեցնելուց հետո յոթ աշխատանքային օրվա ընթացքում՝ օրենսդրությամբ սահմանված կարգով տեղեկացնել լիազոր պետական մարմնին։

5. Հայաստանի Հանրապետության օրենսդրությամբ սահմանված կարգով սոցիալական ծառայությունների տրամադրման գործընթացում կարող են ներգրավվել կամավորներ։

**ԳԼՈՒԽ 6**

**ՍՈՑԻԱԼԱԿԱՆ ԱՋԱԿՑՈՒԹՅԱՆ ՀԱՄԱՐ ԴԻՄՈՂ ԵՎ ՍՏԱՑՈՂ ԱՆՁԱՆՑ ԻՐԱՎՈՒՆՔՆԵՐԸ ԵՎ ՊԱՐՏԱԿԱՆՈՒԹՅՈՒՆՆԵՐԸ**

**Հոդված 36. Սոցիալական աջակցության համար դիմող անձի իրավունքները**

1. Սոցիալական աջակցության համար դիմող անձն իրավունք ունի`

* + 1. ստանալ տեղեկատվություն իր սոցիալական իրավունքների, դրանց իրականացման պայմանների, կարգի և տվյալ սոցիալական խնդիրը լուծելու եղանակների մասին.
		2. դիմել սոցիալական աջակցություն ստանալու համար և ստանալ այն՝ դրա բավարար հիմքերի առկայության դեպքում.
		3. սոցիալական աջակցություն տրամադրելը մերժելու դեպքում ստանալ գրավոր պատասխան, դրա մասին իրազեկվել օրենսդրությամբ սահմանված եղանակներով.
		4. բողոքարկել պետական կառավարման և տեղական ինքնակառավարման մարմինների, դրանց ենթակա կազմակերպությունների, ինչպես նաև սոցիալական ծառայություններ տրամադրող այլ կազմակերպությունների որոշումները, գործողությունները կամ անգործությունը.
		5. օրենսդրությամբ սահմանված կարգով՝ սոցիալական աջակցություն ստանալու համար տրամադրված անձնական տվյալների պաշտպանության․
		6. օրենսդրությամբ սահմանված կարգով և դեպքերում ստանալ անվճար իրավաբանական օգնություն.
		7. օրենսդրությամբ սահմանված այլ իրավունքներ:

**Հոդված 37. Սոցիալական աջակցություն ստացող անձի իրավունքները**

1․ Սոցիալական աջակցություն ստացողը, ի լրումն սույն օրենքի 36-րդ հոդվածով նախատեսված իրավունքների, ունի հետևյալ իրավունքները՝

1. ստանալ իր կյանքի և առողջության համար անվտանգ սոցիալական ծառայություններ.
2. մասնակցել սոցիալական աջակցություն տրամադրելու շրջանակներում իր սոցիալական խնդիրների լուծմանը վերաբերող որոշումների կայացման, անհատական ծրագրի կազմման գործընթացին.
3. ծանոթանալ սոցիալական աջակցության տրամադրման պայմաններին։
4. հրաժարվել սոցիալական աջակցություն ստանալուց, բացառությամբ սույն օրենքով նախատեսված դեպքերի.

**Հոդված 38. Սոցիալական աջակցության համար դիմողի պարտականությունները**

 1. Սոցիալական աջակցության համար դիմողը պարտավոր է`

* + 1. ներկայացնել սոցիալական աջակցություն տրամադրելու համար անհրաժեշտ ու հավաստի տվյալներ կամ փաստաթղթեր.
		2. չխոչընդոտել սոցիալական աշխատողի կողմից իրականացվող տնային (գտնվելու վայրի) այցելություններին.
		3. կրել օրենսդրությամբ նախատեսված այլ պարտականություններ:

**Հոդված 39. Սոցիալական աջակցություն ստացողի պարտականությունները**

 1. Սոցիալական աջակցություն ստացողը, ի լրումն սույն օրենքի 38-րդ հոդվածով նախատեսված պարտականությունների, պարտավոր է՝

1. սոցիալական աջակցություն տրամադրելու համար ներկայացված տեղեկատվության փոփոխության դեպքում օրենսդրությամբ սահմանված կարգով և ժամկետներում տեղեկացնել համապատասխան մարմնին կամ կազմակերպությանը.
2. մասնակցել իր սոցիալական խնդիրների լուծմանը.
3. օրենսդրությամբ սահմանված դեպքերում իրականացնել անհրաժեշտ գործողություններ՝ իր կամ ընտանիքի սոցիալական կարիքները բավարարելու համար.
4. սոցիալական աջակցությունն օգտագործել նպատակային.
5. սոցիալական ծառայություն ստանալու համար պայմանագրի կնքման դեպքում կատարել իր պայմանագրային պարտավորությունները, իսկ խնամք կամ կացարան ստանալու դեպքում՝ պահպանել նաև այդ ծառայությունները մատուցող կազամակերպությունների ներքին իրավական ակտերի պահանջները.
6. օրենսդրությամբ նախատեսված դեպքերում ետ վերադարձնել օրենսդրության խախտմամբ ձեռբերված գույքը և հատուցել պատճառված վնասները:

**Հոդված 40. Սոցիալական աջակցության համար դիմող և ստացող անձի կողմից իր պարտականությունները չկատարելու դեպքում պատասխանատվությունը**

1. Սոցիալական աջակցության համար դիմողի կողմից սույն օրենքով սահմանված իր պարտականությունները չկատարելու կամ ոչ պատշաճ կատարելու դեպքում սոցիալական աջակցություն տրամադրելը մերժվում է, եթե այլ բան նախատեսված չէ օրենքով:
2. Սոցիալական աջակցություն ստացող անձի կողմից սույն օրենքով սահմանված իր պարտականությունները չկատարելու կամ ոչ պատշաճ կատարելու դեպքում սոցիալական աջակցություն տրամադրելը դադարեցվում է և օրենսդրության խախտմամբ ձեռքբերված գույքը վերադարձվում է, վնասը փոխհատուցվում է, եթե այլ բան նախատեսված չէ օրենքով:
3. Սոցիալական աջակցության համար դիմողը և ստացող անձը սույն օրենքով սահմանված իրենց պարտականությունները չկատարելու կամ ոչ պատշաճ կատարելու համար կրում են նաև այլ օրենքներով նախատեսված պատասխանատվություն:

**ԳԼՈՒԽ 7**

**ՍՈՑԻԱԼԱԿԱՆ ԱՋԱԿՑՈՒԹՅՈՒՆ ՏՐԱՄԱԴՐԵԼՈՒ ԿԱՐԳԸ**

**Հոդված 41. Սոցիալական աջակցություն տրամադրելու մասին որոշումը**

1. Սոցիալական աջակցությունը տրամադրվում է պետական կառավարման և տեղական ինքնակառավարման մարմինների, կազմակերպությունների (այսուհետ՝ սոցիալական աջակցություն տրամադրող) կողմից օրենսդրությամբ սահմանված դեպքերում։ Սոցիալական աջակցություն տրամադրելը`
2. չի կարող ուղեկցվել քաղաքական կամ կրոնական քարոզչությամբ.
3. չի կարող վնաս պատճառել սոցիալական աջակցություն ստացողի առողջությանը, կյանքին և գույքին:
4. Սոցիալական աջակցությունը տրամադրվում է՝
5. սոցիալական աջակցության համար դիմողի կամ նրա օրինական կամ լիազոր ներկայացուցչի դիմումի հիման վրա,
6. ահազանգի հիմքով,
7. զանգվածային լրատվամիջոցներում հրապարակումների հիմքով։
8. Սոցիալական աջակցություն տրամադրելու համար սոցիալական աջակցություն ստացողի կամ օրինական ներկայացուցչի դիմումը և համաձայնությունը պարտադիր չեն, եթե անձի հիմնական պահանջմունքները չեն բավարարվում և նա՝
9. երեխա է,
10. անգործունակ է,
11. սահմանափակ գործունակ է, եթե սոցիալական աջակցության չտրամադրելը կարող է հանգեցնել սահմանափակ գործունակ ճանաչված անձի կյանքին կամ առողջությանը վնաս պատճառելուն,
12. չի գիտակցում սոցիալական աջակցության կարիքը կամ այն ստանալու անհրաժեշտությունը հոգեկան առողջության խնդիրների կամ այլ խնդրի առկայության պատճառով, և նա օրենքով սահմանված կարգով դեռ չի ճանաչվել անգործունակ կամ սահմանափակ գործունակ,
13. տարեց է կամ հաշմանդամություն ունեցող անձ, ով զրկված է ինքնասպասարկման հնարավորությունից և չունի աջակցություն ազգականներից կամ այլ անձանցից:
14. Հրատապ արձագանք պահանջող իրավիճակներում սոցիալական աջակցություն կարող է տրամադրվել առանց սոցիալական աջակցություն ստացողի կամ օրինական ներկայացուցչի դիմումի և համաձայնության։
15. Սոցիալական աջակցություն տրամադրելու համար սոցիալական աջակցություն ստացողի կամ օրինական ներկայացուցչի դիմումը և համաձայնությունը պարտադիր չեն նաև այն դեպքերում, եթե սոցիալական աջակցության չտրամադրումը կհանգեցնի սոցիալական աջակցության կարիք ունեցող անձի կամ նրա ընտանիքի կամ այլ անձանց իրավունքների, ազատությունների սահմանափակմանը, նրանց կյանքին կամ առողջությանը վնաս պատճառելուն կամ այլ ծանր հետևանքների։
16. Սոցիալական աջակցություն ստանալու համար դիմողը կամ նրա ներկայացուցիչն օրենսդրությամբ սահմանված դեպքերում դիմումին կից ներկայացնում է սույն օրենքով և Կառավարության սահմանած՝ սոցիալական աջակցություն ստանալու համար անհրաժեշտ տվյալները կամ փաստաթղթերը:
17. Սոցիալական աջակցություն տրամադրելու կամ մերժելու մասին որոշումն ընդունում է տարածքային ստորաբաժանումը կամ պետական կառավարման և տեղական ինքնակառավարման մարմինները, դրանց ենթակա կազմակերպությունները կամ սոցիալական աջակցություն տրամադրող այլ անձինք:
18. Սոցիալական աջակցություն տրամադրելու կամ մերժելու մասին որոշումը սոցիալական աջակցություն տրամադրողը կայացնում է դիմումը ստանալու օրվան հաջորդող 30, իսկ անձի կյանքին կամ առողջությանը վտանգ սպառնալու դեպքում՝ 3 օրացուցային օրվա ընթացքում, եթե Կառավարության որոշմամբ ավելի կարճ ժամկետ նախատեսված չէ։
19. Սոցիալական աջակցություն տրամադրելու մասին որոշում ընդունելու համար լրացուցիչ ուսումնասիրության անհրաժեշտության կամ դիմումին կից ոչ բոլոր անհրաժեշտ փաստաթղթերի ներկայացման դեպքում նույն օրը սոցիալական աջակցություն տրամադրողը դիմողին կամ օրինական ներկայացուցչին Կառավարության որոշմամբ սահմանված կարգով տեղեկացնում է լրացուցիչ ուսումնասիրության անհրաժեշտության կամ պակասող փաստաթղթերի ցանկի և դրանք սահմանված ժամկետում ներկայացնելու անհրաժեշտության մասին: Սույն մասով սահմանված դեպքում, եթե դիմողը կամ օրինական ներկայացուցիչը տեղեկացվելուց հետո` ՀՀ կառավարության որոշմամբ սահմանված ժամկետում, ներկայացնում է անհրաժեշտ փաստաթղթերը, ապա դիմելու օր է համարվում դիմումի սկզբնական ներկայացման օրը, իսկ նշված ժամկետից ուշ փաստաթղթերը ներկայացնելու դեպքում դիմելու օր է համարվում բոլոր անհրաժեշտ փաստաթղթերը ներկայացնելու օրը: Սույն հոդվածի 3-5-րդ մասում նախատեսված դեպքերում՝ անհրաժեշտ փաստաթղթերը սոցիալական աջակցություն տրամադրողը ձեռք է բերում նաև հարցումների միջոցով։
20. Սոցիալական աջակցություն տրամադրելու կամ մերժելու մասին սոցիալական աջակցություն տրամադրողը գրավոր տեղեկացնում է դիմողին կամ ահազանգողին ոչ ուշ, քան այդ որոշման ընդունումից հետո՝ 3 աշխատանքային օրվա ընթացքում:
21. Սոցիալական աջակցություն տրամադրողի որոշումները, գործողությունները կամ անգործությունը կարող են բողոքարկվել վերադասության կամ դատական կարգով:
22. Սոցիալական աջակցության տրամադրման կարգը սահմանում է Կառավարությունը։

**Հոդված 42.** **Սոցիալական աջակցություն տրամադրելը մերժելը**

1. Սոցիալական աջակցություն տրամադրելը մերժվում է`

1. սոցիալական աջակցության տրամադրման համար օրենսդրությամբ սահմանված բավարար հիմքերի բացակայության դեպքում.
2. դիմողի կողմից անհրաժեշտ տվյալները կամ փաստաթղթերը չներկայացնելու դեպքում.
3. սոցիալական աջակցություն ստանալու համար դիմողի կողմից ոչ հավաստի տվյալներ ներկայացնելու դեպքում.
4. սոցիալական աջակցություն ստացողի համաձայնության կամ դիմումի բացակայության դեպքում, եթե այլ բան նախատեսված չէ սույն օրենքով.
5. օրենսդրությամբ սահմանված այլ դեպքերում:

2. Սույն օրենքի 26-րդ հոդվածով սահմանված սոցիալական ծառայության տրամադրումը կարող է մերժվել, եթե համապատասխան մասնագիտացված բժշկական հաստատության եզրակացությամբ անձի մոտ ախտորոշվել է այնպիսի հիվանդություն, որի բուժումը հնարավոր է միայն հատուկ մասնագիտացված բժշկական հաստատություններում: Հատուկ մասնագիտացված բժշկական հաստատություններում բուժում պահանջող հիվանդությունների ցանկը հաստատում է Կառավարությունը: Սույն օրենքի 26-րդ հոդվածով սահմանված սոցիալական ծառայության դեպքերում սոցիալական ծառայություն տրամադրողն անձին կամ նրա ընտանիքի անդամին կամ օրինական ներկայացուցչին տրամադրում է անհրաժեշտ տեղեկատվություն և խորհրդատվություն, անհրաժեշտության դեպքում՝ իրականացնում է նաև ուղղորդում անձի բուժումը հատուկ մասնագիտացված բժշկական հաստատությունում իրականացնելու համար:

3. Սոցիալական աջակցություն տրամադրողը սոցիալական աջակցություն տրամադրելը մերժելու մասին որոշման մեջ նշում է մերժման հիմքը, մերժումը բողոքարկման ժամկետը և մարմինը, որին կարող է այդ որոշումը բողոքարկվել:

**Հոդված 43. Սոցիալական աջակցություն տրամադրելը դադարեցնելը**

1. Սոցիալական աջակցություն տրամադրելը դադարեցվում է`

1. սոցիալական աջակցություն ստանալու հիմքերի վերացման դեպքում.
2. եթե պարզվում է, որ սոցիալական աջակցություն ստացողի կողմից ներկայացված՝ սոցիալական աջակցությունը տրամադրելու որոշման համար հիմք հանդիսացած տվյալները կամ փաստաթղթերը կեղծ են կամ ոչ հավաստի.
3. սոցիալական աջակցություն ստացողի կողմից սոցիալական աջակցություն ստանալու պայմաններն ու կարգը խախտելու դեպքում.
4. սոցիալական աջակցություն ստացողի՝ սոցիալական աջակցություն ստանալուց հրաժարվելու դեպքում, բացառությամբ սույն օրենքով նախատեսված դեպքերի.
5. սույն օրենքի 26-րդ հոդվածով սահմանված սոցիալական աջակցություն ստացողի մոտ ախտորոշված այնպիսի հիվանդության պատճառով, որի բուժումը հնարավոր է միայն մասնագիտացված բժշկական հաստատություններում.
6. սոցիալական աջակցություն ստացողի մահվան, ինչպես նաև նրան մահացած կամ անհայտ բացակայող ճանաչելու դեպքում.
7. օրենսդրությամբ սահմանված այլ դեպքերում:

**ԳԼՈՒԽ 8**

**ՍՈՑԻԱԼԱԿԱՆ ԱՇԽԱՏԱՆՔԸ ԵՎ ՍՈՑԻԱԼԱԿԱՆ ԱՇԽԱՏՈՂՆԵՐԸ**

**Հոդված 44. Սոցիալական աշխատանքի իրականացումը**

1. Սոցիալական աշխատանքն իրականացվում է սոցիալական աշխատողների կողմից՝ իրենց վերապահված լիազորությունների սահմաններում և սույն օրենքով սահմանված կարգով՝ պետական կառավարման և տեղական ինքնակառավարման մարմիններում, կազմակերպություններում կամ ինքնուրույն գործունեություն ծավալելու միջոցով:

**Հոդված 45. Սոցիալական աշխատողին ներկայացվող պահանջները**

* + - 1. Սոցիալական աշխատողնօրենսդրությամբ սահմանված պահանջները բավարարող, սոցիալական աշխատանքի մասնագիտական գործունեություն իրականացնող անձն է:
			2. Սոցիալական աշխատողը սոցիալական աշխատանքի բարձրագույն կրթություն ունեցող անձն է, եթե աշխատանքի ընդունմանը նախորդող երեք տարվա ընթացքում

1) ձեռք է բերել սոցիալական աշխատանքի բարձրագույն մասնագիտական կրթության աստիճան, կամ

2) օրենսդրությամբ սահմանված կարգով հավաստագրվել է։

3. Որպես սոցիալական աշխատող կարող է մասնագիտական գործունեություն իրականացնել նաև այլ մասնագիտությամբ բարձրագույն կրթություն ունեցող և «Սոցիալական աշխատանք» մասնագիտության հատուկ ուսուցման դասընթաց ավարտած, համապատասխան վկայական ստացած անձը, եթե աշխատանքի ընդունմանը նախորդող երեք տարվա ընթացքում

1) ձեռք է բերել «Սոցիալական աշխատանք» մասնագիտության հատուկ ուսուցման դասընթացն ավարտելու մասին վկայականը, կամ

2) օրենսդրությամբ սահմանված կարգով հավաստագրվել է։

4. Սոցիալական աշխատող չի կարող հանդիսանալ նա, ով՝

1. դատարանի վճռով ճանաչվել է անգործունակ կամ սահմանափակ գործունակ.
2. դատապարտվել է դիտավորությամբ կատարված հանցագործության կատարման համար, և նրա դատվածությունն օրենքով սահմանված կարգով մարված կամ վերացված չէ.
3. դատապարտվել է մարդու, հասարակական կարգի և բարոյականության դեմ ուղղված ծանր կամ առանձնապես ծանր հանցագործության, կաշառք ստանալու, ինչպես նաև պետական իշխանության, ընտանիքի և երեխայի շահերի դեմ ուղղված հանցագործության համար՝ անկախ դատվածությունը մարված կամ վերացված լինելու հանգամանքից:

5. Այլ պետության կրթական հաստատությունների կողմից տրված՝ կրթության որակավորումների (որակավորման աստիճանների) և փաստաթղթերի համեմատելիությունը, ճանաչումն ու համարժեքության հաստատումն իրականացվում է օրենսդրությամբ սահմանված կարգով:

6. Սոցիալական աշխատողները, ըստ աշխատանքն իրականացնելու կամ ծառայություններ մատուցելու մարմնի կամ կազմակերպության, լինում են՝

1. քաղաքացիական ծառայող սոցիալական աշխատող․
2. պետական կառավարման և տեղական ինքնակառավարման մարմինների ենթակա կազմակերպությունների սոցիալական աշխատող․
3. համայնքային ծառայող սոցիալական աշխատող․
4. մասնավոր ոլորտի սոցիալական աշխատող:

7. Սոցիալական աշխատողը կարող է շարունակել իր աշխատանքային գործունեությունը, եթե օրենսդրությամբ սահմանված ժամկետում հավաստագրվում է։

8. Սույն հոդվածի 6-րդ մասով նախատեսված սոցիալական աշխատողները պետք է բավարարեն նաև նշված ոլորտները կարգավորող օրենսդրությամբ պահանջվող այլ պայմանների։

**Հոդված 46. Սոցիալական սատարողին ներկայացվող պահանջները**

1. Սոցիալական սատարողն օրենսդրությամբ սահմանված պահանջները բավարարող, սոցիալական սատարողի մասնագիտական գործունեություն իրականացնող անձն է:
2. Սոցիալական սատարողն առնվազն սոցիալական աշխատանքի միջին կամ նախնական մասնագիտական կրթության որակավորման աստիճան ունեցող անձն է, եթե աշխատանքի ընդունմանը նախորդող երեք տարվա ընթացքում

 1) ձեռք է բերել սոցիալական աշխատանքի միջին կամ նախնական մասնագիտական կրթութան որակավորման աստիճան, կամ

 2) օրենսդրությամբ սահմանված կարգով հավաստագրվել է։

1. Որպես սոցիալական սատարող կարող է լինել նաև առնվազն այլ միջին կամ նախնական մասնագիտական կրթության աստիճան ունեցող և «Սոցիալական աշխատանք» մասնագիտության հատուկ ուսուցման դասընթացն ավարտած, համապատասխան վկայական ստացած անձը, եթե աշխատանքի ընդունմանը նախորդող երեք տարվա ընթացքում

 1) ձեռք է բերել «Սոցիալական աշխատանք» մասնագիտության հատուկ ուսուցման դասընթացի վկայական, կամ

 2) օրենսդրությամբ սահմանված կարգով հավաստագրվել է։

1. Սոցիալական սատարողն աջակցում է սոցիալական աշխատողին՝ իր գործառույթների պատշաճ իրականացման նպատակով։
2. Սոցիալական սատարողները պետք է բավարարեն նաև համապատասխան ոլորտները կարգավորող օրենսդրությամբ պահանջվող այլ պայմանների։
3. Սոցիալական սատարողը կարող է շարունակել իր աշխատանքային գործունեությունը, եթե օրենսդրությամբ սահմանված ժամկետում հավաստագրվում է։

**Հոդված 47. Սոցիալական աշխատողի կողմից իրականացվող գործառույթները**

1. Սոցիալական աշխատողի կողմից իրականացվում են հետևյալ հիմնական գործառույթները ՝
2. միջոցների ձեռնարկում՝ հայտնաբերելու կյանքի դժվարին իրավիճակում հայտնված կամ այդ ռիսկում գտնվող անձին կամ ընտանիքին.
3. անձի կամ ընտանիքի սոցիալական գնահատում՝ օրենքով չարգելված միջոցներով անձին կամ ընտանիքին վերաբերող տվյալների հավաքագրման և վերլուծման համակարգային գործընթաց, որն իրականացվում է ընտանիքի կենսագործունեության պայմանների բարելավման նպատակով.
4. պլանավորում՝ ձեռք բերված տվյալների հիման վրա համապատասխան միջոցառումների և գործողությունների պլանավորում և համապատասխան ծրագրերի, այդ թվում՝ անհատական ծրագրի մշակում՝ ուղղված անձի կամ ընտանիքի կյանքի դժվարին իրավիճակի կանխարգելմանը կամ հաղթահարմանը.
5. սոցիալական ծառայությունների տրամադրում կամ տրամադրման կազմակերպում՝ համաձայն սույն մասի 3-րդ կետում մշակված ծրագրի.
6. շահապաշտպանություն (ադվոկացիա)՝ անձի կամ ընտանիքի իրավունքների և շահերի պաշտպանությանն ուղղված գործունեություն, որի նպատակն է ապահովել անձի կամ ընտանիքի իրավունքների արդյունավետ իրականացումը և նրանց համար նախատեսված սոցիալական ծառայությունների մատչելիությունը.
7. ճգնաժամային միջամտություն՝ մասնագիտական մեթոդների և հմտությունների կիրառմամբ իրականացվող միջամտություն հրատապ արձագանք պահանջող իրավիճակներում, ինչպես նաև միջամտության կազմակերպում
8. մշտադիտարկում և ընթացիկ գնահատում՝ սոցիալական դեպքի վարման ընթացքում իրականացվող գործողությունների և դրանց ընթացիկ արդյունքների վերաբերյալ տարբեր մեթոդներով տեղեկատվության շարունակական ստացման ու վերլուծման գործընթաց՝ անձի կամ ընտանիքի իրավիճակում հնարավոր բացասական հետևանքները կանխելու, զարգացումներն արդյունավետ օգտագործելու, անձի կամ ընտանիքի և սոցիալական աշխատողի միջև հետադարձ կապն ու աջակցող ցանցի արդյունավետ համագործակցությունն ապահովելու և անհրաժեշտության դեպքում այն ընդլայնելու նպատակով.
9. դեպքի վարում՝ անձի կամ ընտանիքի դեպքին առնչվող կազմակերպությունների, մարմինների և անձանց համատեղ աշխատանք, որն ուղղված է անձի կամ ընտանիքի՝ կյանքի դժվարին իրավիճակը հաղթահարելուն կամ կանխարգելելուն.
10. համագործակցության կազմակերպում և համատեղ աշխատանք աջակցող կամ համագործակցության ցանցերի մասնակիցների հետ.
11. մասնագիտական կարծիքի տրամադրում՝ սոցիալական քաղաքականության բարեփոխումների, սոցիալական աջակցության և համայնքային սոցիալական ծրագրերի վերաբերյալ, ինչպես նաև առաջարկությունների և եզրակացությունների տրամադրում անձի կամ ընտանիքի սոցիալական կարիքներին համարժեք սոցիալական ծառայությունների մասին .
12. թերապևտիկ աշխատանք անձի կամ ընտանիքի հետ՝ բարելավվելու ընտանիքի կենսագործունեության պայմանները, նպաստելու ընտանիքի ինքնաբավ գործառմանը.
13. որոշումների կայացում՝ օրենսդրությամբ սահմանված կարգով։

**Հոդված 48. Սոցիալական աշխատողի հիմնական իրավունքներն ու պարտականությունները**

1. Սոցիալական աշխատողն, անկախ իրականացվող լիազորությունների կամ աշխատանքն իրականացնելու մարմնի կամ կազմակերպության, իրավունք ունի`
2. ընտրել և կիրառել սոցիալական աշխատանքում ընդունված, սոցիալական աշխատանքի ոլորտի օրենսդրությանը և սոցիալական աշխատողի մասնագիտական կանոնագրքին համապատասխանող մոտեցումները, մեթոդները, տեխնիկաները և մոդելները, որոնք իր գնահատմամբ առավել արդյունավետ են ակնկալվող արդյունքի և իրականացման ժամկետների տեսանկյունից.
3. դիմելու պետական կառավարման և տեղական ինքնակառավարման մարմիններին, կազմակերպություններին և ֆիզիկական անձանց՝ յուրաքանչյուրի լիազորությունների շրջանակներում անձին կամ ընտանիքին սոցիալական ծառայություն կամ տեղեկատվություն տրամադրելու նպատակով.
4. սոցիալական աշխատանքի իրականացման ընթացքում՝ առանձին, առանց տևողության սահմանափակման, խորհրդապահական սկզբունքին հետևելով՝ , անարգել հանդիպել անձի կամ ընտանիքի հետ, եթե դա բխում է անձի կամ ընտանիքի շահերից կամ օրենսդրությամբ սահմանված իր պարտականություններից.
5. ըստ անհրաժեշտության՝ անձին ուղեկցել այլ պետական կամ տեղական ինքնակառավարման մարմիններ կամ այլ կազմակերպություն.
6. իրականացնել անձի կամ ընտանիքի շահերից բխող այլ գործողություններ, եթե այլ բան նախատեսված չէ օրենքով, կամ դա չի խախտում այլ անձանց իրավունքներն ու օրինական շահերը.
7. ունենալ սոցիալական աշխատողի վկայական, որի օրինակելի ձևը սահմանում է լիազոր պետական մարմինը։

2. Սոցիալական աշխատողն, անկախ իրականացվող լիազորությունների կամ աշխատանքն իրականացնելու մարմնի կամ կազմակերպության, պարտավոր է՝

1. տիրապետել սոցիալական աջակցության համար դիմողի և սոցիալական աջակցություն ստացողի սոցիալական իրավունքների ու օրինական շահերի պաշտպանությանն առնչվող օրենսդրությանը, նրա սոցիալական կարիքների գնահատման, այդ կարիքների բավարարմանն ուղղված անհատական ծրագրերի կազմման, իրականացման, վերահսկման մեթոդներին ու տեխնիկային, այդ նպատակի համար անհրաժեշտ առկա ռեսուրսների և հնարավորությունների մասին տեղեկատվությանը.
2. համագործակցել աջակցող և համագործակցության ցանցերի մասնակիցների հետ.
3. օրենսդրությամբ սահմանված դեպքերում կատարել տնային այցելություններ՝ անձի կամ ընտանիքի սոցիալական կարիքները գնահատելու, նրա սոցիալական, այդ թվում՝ ընտանեկան պայմաններն ուսումնասիրելու, ինչպես նաև սոցիալական ծառայություններ տրամադրելու համար.
4. պահպանել սույն օրենքի, այլ օրենքների, իրավական ակտերի և սոցիալական աշխատողի մասնագիտական կանոնագրքի պահանջները.
5. պաշտպանել անձի կամ ընտանիքի իրավունքներն ու օրինական շահերը, չկատարել անձի կամ ընտանիքի իրավունքներին և օրինական շահերին հակասող որևէ գործողություն.
6. միջոցներ ձեռնարկել հայտնաբերելու կյանքի դժվարին իրավիճակում հայտնված կամ այդ ռիսկում գտնվող անձին կամ ընտանիքին.
7. պահանջել անձից կամ ընտանիքից միայն սոցիալական ծառայությունների տրամադրման համար անհրաժեշտ տեղեկություններ, եթե դրանք հասանելի չեն տեղեկատվական շտեմարանների միջոցով, աջակցել անհրաժեշտ փաստաթղթերի (տվյալների) ձեռքբերմանը և ճիշտ ներկայացմանը.
8. մշտապես կատարելագործել իր գիտելիքները, լիազոր պետական մարմնի կողմից սահմանված կարգով և ժամաքանակով մասնակցել սոցիալական աշխատողների համար նախատեսված որակավորման հավաստագրմանը.
9. չհրապարակել կամ որևէ այլ կերպ չտարածել սոցիալական ծառայությունների տրամադրման ընթացքում իրեն հայտնի դարձած անձնական կամ ընտանեկան տեղեկությունները (մասնագիտական գաղտնիքը), բացառությամբ ծառայողական անհրաժեշտությունից ելնելով կամ օրենքներով նախատեսված այլ դեպքերի.
10. ներկայացնել սոցիալական աշխատողի վկայականը տնային (գտնվելու վայրի) այցելության ժամանակ։

3. Պետական կառավարման և տեղական ինքնակառավարման մարմինների ենթակա կազմակերպությունների սոցիալական աշխատողը, ի լրումն սույն հոդվածում նախատեսված իրավունքների, ունի հետևյալ իրավունքները՝

1. ապահովել սոցիալական ծառայություն ստացող անձի իրավունքների ու պարտականությունների պատշաճ իրականացումը, օրինական շահերի պաշտպանությունը, ինչպես նաև մշտադիտարկել կազմակերպությունում սոցիալական ծառայություն ստացող անձանց վարքագիծը, ահազանգել իր վերադասին՝ առերևույթ խախտումների մասին.
2. սոցիալական ծառայություն ստացող անձի անունից կապ հաստատել նրա ընտանիքի անդամների կամ ազգականների հետ.
3. ապահովել շուրջօրյա սոցիալական ծառայություն ստացող անձի կապն ընտանիքի, ազգականների կամ այլ անձանց հետ, նպաստելով նրա ներառականությանը հասարակությունում, եթե դա չի վնասում սոցիալական ծառայություն ստացողի կամ վերջինիս ընտանիքի և այլոց իրավունքներին և օրինական շահերին.
4. մասնակցել համայնքային սոցիալական ծրագրերի մշակման աշխատանքներին:

4. Պետական կառավարման և տեղական ինքնակառավարման մարմինների ենթակա կազմակերպությունների սոցիալական աշխատողն, ի լրումն սույն հոդվածում նախատեսված պարտականությունների, ունի հետևյալ հիմնական պարտականությունները.

1. տեղեկացնել քաղաքացիական ծառայող կամ համայնքային ծառայող սոցիալական աշխատողին սոցիալական ծառայություն ստացողի համար իրավիճակի ակնկալվող բնականոն փոփոխություններից տարբերվող ընթացք առաջանալու մասին:

 5. Մասնավոր ոլորտի սոցիալական աշխատողը, ի լրումն սույն հոդվածով նախատեսված իրավունքների, իրավունք ունի՝

1. մասնակցել քաղաքացիական կամ համայնքային ծառայող սոցիալական աշխատողի կողմից ծրագրի կազմման կամ դրանում փոփոխությունների կատարման աշխատանքներին՝ որպես տվյալ սոցիալական դեպքի բազմամասնագիտական խմբի անդամ.
2. անձի գրավոր համաձայնությամբ ներկայացնել անձի կամ ընտանիքի իրավունքներն ու օրինական շահերը պետական կամ տեղական ինքնակառավարման մարմիններում.
3. ապահովել անձի շփումը նրա ընտանիքի կամ ազգականների հետ՝ նպաստելով նրա ներառմանը հասարակությունում:

6. Մասնավոր ոլորտի սոցիալական աշխատողը, ի լրումն սույն հոդվածով նախատեսված պարտականությունների, պարտավոր է`

1. քաղաքացիական կամ համայնքային ծառայող սոցիալական աշխատողներին տրամադրել իր մոտ առկա ամբողջական տեղեկատվությունը, որն անհրաժեշտ է անձի կամ ընտանիքի հետ տարվող և քաղաքացիական կամ համայնքային ծառայող սոցիալական աշխատողի կողմից իրականացվող սոցիալական աշխատանքի համար.
2. մասնակցել քաղաքացիական կամ համայնքային ծառայող սոցիալական աշխատողի կազմած ծրագրի իրականացման աշխատանքներին՝ որպես տվյալ սոցիալական դեպքի բազմամասնագիտական խմբի անդամ.
3. կիրառել լիազոր պետական մարմնի կողմից ընդունված մոտեցումները և մեթոդները, պահպանել սահմանված չափորոշիչները:
4. Սույն հոդվածով սահմանվում են սոցիալական աշխատողի հիմնական իրավունքների և պարտականությունների ծավալը, իսկ մասնագիտական գործունեություն իրականացնող սոցիալական աշխատողի իրավունքների և պարտականությունների շրջանակը սահմանվում է նրա պաշտոնի անձնագրով (աշխատանքային պայմանագրով) կամ տրամադրվող ծառայության նկարագրով՝ գործատուի կողմից և սոցիալական աշխատողի մասնագիտական կանոնագրքով՝ հաշվի առնելով սույն հոդվածով նախատեսված իրավունքները և պարտականությունները:
5. Սոցիալական աշխատողին և նրա վերադասին սոցիալական ծառայությունների տրամադրման ընթացքում հայտնի դարձած անձնական տեղեկությունները համարվում են մասնագիտական գաղտնիք, և այն հրապարակող կամ տարածող սոցիալական աշխատողը պատասխանատվություն է կրում օրենքով սահմանված կարգով, բացառությամբ օրենքներով նախատեսված դեպքերի:
6. Սոցիալական աշխատողը կարող է ունենալ օրենսդրությամբ իրեն վերապահված այլ իրավունքներ և պարտականություններ:

**Հոդված 49. Սոցիալական աշխատողի և սոցիալական սատարողի գործունեության երաշխիքները**

1. Սոցիալական աշխատողի կամ սոցիալական սատարողի դիմումի հիման վրա պետական իրավասու մարմիններն օրենսդրությամբ սահմանված կարգով պարտավոր են ձեռնարկել սոցիալական աշխատողի և նրա ընտանիքի պաշտպանության համար անհրաժեշտ՝ օրենքով սահմանված միջոցներ, եթե իր մասնագիտական գործունեության կատարման հետ կապված՝ սոցիալական աշխատողին կամ սոցիալական սատարողին կամ նրա ընտանիքի անդամներին սպառնացել են բռնությամբ, գույքի ոչնչացմամբ կամ այլ անօրինական գործողություններով:
2. Սոցիալական աշխատողը կամ սոցիալական սատարողը մասնագիտական ռիսկերից պաշտպանվածության համար պետք է ունենա ապահով և անվտանգ աշխատանքային միջավայր: Եթե սոցիալական աշխատողը կամ սոցիալական սատարողը հաշմանդամություն ունեցող անձ է ճանաչվել կենսագործունեության այնպիսի սահմանափակումների պատճառով, որոնք առաջացել են սոցիալական աշխատանքի իրականացման ընթացքում ձեռք բերված մասնագիտական հիվանդության կամ աշխատանքային խեղման կամ վնասվածքի հետևանքով, ապա սոցիալական աշխատողը կամ սոցիալական սատարողն օրենսդրությամբ սահմանված կարգով ապահովվում է համապատասխան վճարով: Մասնագիտական գործունեություն իրականացնելիս մահանալու դեպքում, սոցիալական աշխատողի կամ սոցիալական սատարողի ընտանիքի անդամներն օրենսդրությամբ սահմանված կարգով ապահովվում են համապատասխան վճարով: Վճարի չափը և դրա վճարման հետ կապված առանձնահատկությունները սահմանում է Կառավարությունը:
3. Քաղաքացիական կամ համայնքային ծառայող սոցիալական աշխատողներն ու սոցիալական սատարողներն ունեն քաղաքացիական կամ համայնքային ծառայությունը կարգավորող օրենքներով նախատեսված այլ երաշխիքներ:
4. Պետական կառավարման և տեղական ինքնակառավարման մարմինների, դրանց ենթակա կազմակերպությունների սոցիալական աշխատողների և սոցիալական սատարողների գործունեության համար անհրաժեշտ տեխնիկական աջակցությունը, դրա ծավալը, տրամադրման ժամկետը և հավելավճարները և այլ հատուցումների չափը սահմանվում է օրենքով, Կառավարության կամ համայնքի ավագանու որոշմամբ:

**Հոդված 50. Սոցիալական աշխատողի մասնագիտական կանոնագիրքը**

1. Սոցիալական աշխատողի մասնագիտական կանոնագիրքը սահմանում է սոցիալական աշխատողի վարքագծի միասնական կանոնները, սոցիալական աշխատանքի չափորոշիչները և էթիկայի սկզբունքները, որոնք սահմանվում են լիազոր պետական մարմնի կողմից և պարտադիր են բոլոր սոցիալական աշխատողների համար։

**Հոդված 51. Սոցիալական աշխատողի որակավորման հավաստագրումը**

1. Սոցիալական աշխատողները պարտավոր են մասնակցել որակավորման հավաստագրմանը՝ գիտելիքների և հմտությունների պարբերական ձեռքբերման և կատարելագործման նպատակով։
2. Սոցիալական աշխատողների որակավորման հավաստագրումը կազմակերպում է լիազոր պետական մարմինը կամ նրա համաձայնությամբ՝ այլ կազմակերպություն կամ հաստատություն:
3. Սոցիալական աշխատողների որակավորման հավաստագրման կարգը, տևողությունը, ժամկետները, պլանը և թեմաները սահմանվում են լիազոր պետական մարմնի կողմից:
4. Որակավորման հավաստագրման ընթացքում գործատուի հետ աշխատանքային հարաբերությունների մեջ գտնվող սոցիալական աշխատողի բացակայությունը համարվում է հարգելի, և նա սահմանված վերապատրաստման ողջ ժամանակահատվածում պահպանում է պաշտոնը և վարձատրությունը:

**Հոդված 52. Սոցիալական սատարողի իրավունքները, պարտականությունները, հավաստագրումը**

1. Սոցիալական սատարողը պարտավոր է աջակցել սոցիալական աշխատողներին իրականացնել սույն օրենքի 47-րդ հոդվածում նախատեսված գործառույթները:
2. Սոցիալական սատարողն ունի սոցիալական աշխատողի իրավունքներն այնքանով, որքանով նրանք անհրաժեշտ են սույն հոդվածի 1-ին մասով պարտականությունները կատարելու համար:
3. Սոցիալական սատարողն ունի վկայական, որի օրինակելի ձևը սահմանում է լիազոր պետական մարմինը։
4. Սույն օրենքի 50-րդ հոդվածով նախատեսված սոցիալական աշխատողի մասնագիտական կանոնագիրքը վերաբերելի է նաև սոցիալական սատարողներին:
5. Սոցիալական սատարողները պարտավոր են մասնակցել որակավորման հավաստագրմանը՝ գիտելիքների և հմտությունների պարբերական ձեռքբերման և կատարելագործման նպատակով։ Սոցիալական սատարողների որակավորման հավաստագրումը կազմակերպում է լիազոր պետական մարմինը կամ նրա համաձայնությամբ՝ այլ կազմակերպություն կամ հաստատություն: Սոցիալական սատարողների որակավորման հավաստագրման կարգը, տևողությունը, ժամկետները, պլանը և թեմաները սահմանվում են լիազոր պետական մարմնի կողմից:
6. Որակավորման հավաստագրման ընթացքում գործատուի հետ աշխատանքային հարաբերությունների մեջ գտնվող սոցիալական սատարողի բացակայությունը համարվում է հարգելի, և նա սահմանված որակավորման հավաստագրման ողջ ժամանակահատվածում պահպանում է պաշտոնը և վարձատրությունը:

**Հոդված 53. Սուպերվիզիայի անցկացումը**

1. Սուպերվիզիայի անցկացման կարգը, պայմանները և սուպերվիզորներին ներկայացվող պահանջները և վերջիններիս հավաստագրման կարգը սահմանում է լիազոր պետական մարմինը։

**ԳԼՈՒԽ 9**

**ՖԻՆԱՆՍԱՎՈՐՈՒՄԸ**

**Հոդված 54. Սոցիալական աջակցության ֆինանսավորման աղբյուրները**

1. Սոցիալական աջակցության ֆինանսավորումն իրականացվում է`

1. պետական բյուջեի միջոցներից.
2. համայնքի բյուջեի միջոցներից.
3. կազմակերպությունների և ֆիզիկական անձանց հատկացրած միջոցներից.
4. օրենսդրությամբ չարգելված այլ աղբյուրներից ստացված միջոցների հաշվին` Կառավարության սահմանած դեպքերում և կարգով:

 2. Կառավարության որոշմամբ սահմանված դեպքերում և կարգով՝ հրատապ արձագանք պահանջող իրավիճակներում պետական սոցիալական աջակցության ծրագրի շրջանակում անձին կամ ընտանիքին նշանակված աջակցության գումարները կարող են վճարվել նաև տեղական և միջազգային կազմակերպությունների կողմից և նրանց կողմից հատկացված դրամական միջոցների հաշվին՝ լիազոր պետական մարմնի կողմից վերջիններիս հետ ձեռք բերված գրավոր համաձայնության առկայության դեպքում։

**ԳԼՈՒԽ 10**

**ՎԵՐԱՀՍԿՈՂՈՒԹՅՈՒՆԸ, ՄՇՏԱԴԻՏԱՐԿՈՒՄԸ ԵՎ ԳՆԱՀԱՏՈՒՄԸ**

**Հոդված 55. Վերահսկողությունը**

1. Սոցիալական աջակցության ոլորտի սոցիալական ծառայությունները (ներառյալ՝ վճարովի) տրամադրելու նկատմամբ իրականացվում է գերատեսչական և մասնագիտական վերահսկողություն:
2. Գերատեսչական վերահսկողությունն իրականացնում է ծառայություն տրամադրող անձի վերադասը՝ օրենդրությամբ սահմանված վարչարարության, ինչպես նաև մասնագիտական մոտեցումների օրինական կիրառման տեսանկյունից:
3. Մասնագիտական վերահսկողությունն իրականացնում է լիազոր պետական մարմինը կամ նրա կողմից լիազորված պետական կազմակերպությունը՝ իր սահմանած չափորոշիչներով:

**Հոդված 56. Մշտադիտարկումը և գնահատումը**

1. Մշտադիտարկումը պարբերաբար իրականացվող դիտարկումն է սոցիալական աջակցության ոլորտի սոցիալական ծառայությունների (ներառյալ՝ վճարովի) տրամադրման և սոցիալական աշխատանքի նկատմամբ, որի նպատակն է իրականացվող ծրագրերի ու տրամադրվող ծառայությունների առաջընթացն և ռեսուրսների օգտագործման մակարդակը սահմանող ցուցանիշների վերաբերյալ տեղեկություններ հավաքագրելը, դրանց ելակետային, փաստացի և թիրախային արժեքները համեմատելը և հաշվետվություններ ներկայացնելը։

2. Գնահատումը մշտադիտարկման արդյունքում ստացված և անհրաժեշտ այլ տեղեկատվության հիման վրա սոցիալական աջակցության ոլորտի սոցիալական ծառայությունների (ներառյալ՝ վճարովի) և սոցիալական աշխատանքի պլանավորման, իրականացման ընթացքի, վերջնարդյունքի և ազդեցության համակարգային, խորքային և անկողմնակալ վերլուծությունն է՝ ուղղված որոշելու սոցիալական աջակցության ոլորտի սոցիալական ծառայությունների (ներառյալ՝ վճարովի) տրամադրման և սոցիալական աշխատանքի արդյունավետությունը, այդ թվում՝ նաև ծախսարդյունավետությունը, սահմանված նպատակների իրագործվածությունը, ինչպես նաև այդ ծառայությունների և սոցիալական աշխատանքի ազդեցությունն ու դրա կայունությունը շահառուների կենսագործունեության պայմանների բարելավման վրա։

3. Մշտադիտարկման և գնահատման անցկացման սկզբունքներն են՝

1) համակարգվածությունը, այսինքն՝ մշտադիտարկումն ու գնահատումն իրականացվում են նախապես պլանավորված և համակարգված եղանակներով.

2) շարունակականությունը, այսինքն՝ մշտադիտարկումն ու գնահատումն իրականացվում են շարունակաբար՝ սոցիալական աջակցության տրամադրման և սոցիալական աշխատանքի բոլոր փուլերում.

3) համեմատելիությունը, այսինքն՝ մշտադիտարկման և գնահատման ընթացքում արձանագրված տեղեկատվությունը պետք է լինի համադրելի տարբեր փուլերում սոցիալական աջակցության տրամադրման և սոցիալական աշխատանքի ընթացքը, արձանագրվող փոփոխությունները համեմատելու նպատակով.

4) օբյեկտիվությունը, այսինքն՝ մշտադիտարկման և գնահատման ընթացքում տեղեկատվությունը հավաքագրվում է անկողմնակալ կերպով՝ բացառելով շահերի բախումները։

4. Մշտադիտարկման և գնահատման նպատակներն են.

1. նպաստել սոցիալական աջակցության ոլորտի սոցիալական ծառայությունների (ներառյալ՝ վճարովի) տրամադրման և սոցիալական աշխատանքի արդյունավետության բարձրացմանը․
2. օժանդակել սոցիալական աջակցության և սոցիալական աշխատանքի ոլորտներում փաստահենք քաղաքականությունների մշակմանը և դրանց առաջնահերթությունների սահմանմանը․
3. օժանդակել ռիսկերի կառավարմանը,

4) նպաստել հաշվետվողականության ու թափանցիկության ապահովմանը

5) սոցիալական աշխատանքի ինստիտուտի, այդ թվում սոցիալական աշխատողների մասնագիտական կարողությունների զարգացման կարիքների բացահայտմանը.

6) սոցիալական աջակցության նոր ծրագրերի, նոր սոցիալական ծառայությունների ներդրման հիմքերի ուսումնասիրությունը և նախագծմանն օժանդակելը:

 5. Մշտադիտարկման և գնահատման անցկացման կարգն ու մեթոդաբանությունը սահմանվում են լիազոր պետական մարմնի կողմից։

**ԳԼՈՒԽ 11**

**ԵԶՐԱՓԱԿԻՉ ՄԱՍ ԵՎ ԱՆՑՈՒՄԱՅԻՆ ԴՐՈՒՅԹՆԵՐ**

**Հոդված 57. Եզրափակիչ մաս և անցումային դրույթներ**

1. Սույն օրենքն ուժի մեջ է մտնում 2023 թվականի մարտի 1-ից, բացառությամբ սույն հոդվածով նախատեսված դեպքերի:

2. Մինչև սոցիալական աջակցության իրավունքի նորմեր պարունակող իրավական ակտերը սույն օրենքին համապատասխանեցնելը դրանք կիրառվում են այնքանով, որքանով չեն հակասում սույն օրենքին:

3. Սույն օրենքից բխող ենթաօրենսդրական ակտերն ընդունվում են սույն օրենքն ուժի մեջ մտնելուց երկու տարվա ընթացքում, որոնց ուժի մեջ մտնելուց հետո ուժի մեջ են մտնում սույն օրենքի համապատասխան նորմերը:

4. Սույն օրենքի 45-րդ հոդվածի 3-րդ մասը գործում է մինչև 2029թ. հունվարի 1-ը։ 2029 թվականի հունվարի 1-ից հետո որպես սոցիալական աշխատող կարող է հանդես գալ միայն սույն օրենքի 45-րդ հոդվածի 2-րդ մասին բավարարող անձը, եթե աշխատանքի է ընդունվել կամ համապատասխան մրցույթը հայտարարվել է 2029 թվականի հունվարի 1-ից հետո։

5. Սույն օրենքն ուժի մեջ մտնելու օրվանից ուժը կորցրած ճանաչել «Սոցիալական աջակցության մասին» 2014 թվականի դեկտեմբերի 17-ի ՀՕ-231-Ն օրենքը, բացառությամբ 39-րդ հոդվածի։

6. «Սոցիալական աջակցության մասին» 2014 թվականի դեկտեմբերի 17-ի ՀՕ-231-Ն օրենքի 39-րդ հոդվածն ուժը կորցրած է ճանաչվում լիազոր պետական մարմնի կողմից սացիալական աշխատողների և սոցիալական սատարողների որակավորման հավաստագրման կարգը հաստատվելուց երկու տարի հետո։

7. Լիազոր պետական մարմնի կողմից սոցիալական աշխատողների և սոցիալական սատարողների որակավորման հավաստագրման կարգը հաստատվելուց հետո աշխատող սոցիալական աշխատողները և սոցիալական սատարողները պարտավոր են հավաստագրվել երկու տարվա ընթացքում, եթե սույն օրենքի 45-րդ և 46-րդ հոդվածով սահմանված սոցիալական աշխատանքի բարձրագույն կամ միջին կամ նախնական մասնագիտական կրթության աստիճան կամ «Սոցիալական աշխատանք» մասնագիտության հատուկ ուսուցման դասընթացն ավարտելուց հետո անցել է 3 տարի։

**Հայաստանի Հանրապետության
Նախագահ**

2022 թ. ……. … Երևան

ՀՕ-…..-